qundao/data-zh-poetry huggingface dataset:
樓上曲
作者：張元幹
朝代：宋

清夜燈前花報喜。心隨社燕涼風起。雲路修成寶月時。東樓悵望君先歸。沆瀣秋香生玉井。畫簷深轉梧桐影。看君西去侍明光。杯中丹桂一枝芳。
次仲彌性所知陳丈大卿韻
作者：張元幹
朝代：宋

伏波晚歲思少遊，萬事過眼如雲浮。
我生不樂城市隘，受性但愜林泉幽。
稍同臭味自投合，肯與流俗相對酬。
旅懷久已乏佳趣，白日政覺多閑愁。
舂容大篇忽旁及，氣象楚澤涵新秋。
律嚴雖許强續尾，韻險豈復能畫籌。
逍遥一舸白太傅，蹴踏五字韋蘇州。
主人頻誇小鬟舞，勸客且聽吳娃謳。
從來誰數折巾郭，重到似是栽桃劉。
夢入江湖渺春水，何如此念隨輕鷗。
次友人寒食書懷韻二首·其一
作者：張元幹
朝代：宋

往昔昇平客大梁，新煙然燭九衢香。
車聲馳道內家出，春色禁溝宮柳黄。
陵邑祇今稱虜地，衣冠誰復問唐裝。
傷心寒食當時事，夢想流鶯下苑牆。
次友人寒食書懷韻二首·其二
作者：張元幹
朝代：宋

孤生投老急菟裘，萬里雲山已倦遊。
共喜石交逢異縣，更陪綵筆賦春愁。
無心俯仰猶多事，與世浮沉己拙謀。
冷雨吹花作寒食，三杯軟飽且眠休。
次友人書懷·其一
作者：張元幹
朝代：宋

此生無意入修門，粗飽雞豚短褐溫。
卜築幾椽臨水屋，經營數畝傍山園。
酒杯剩喜故人飲，書帙能遮老眼昏。
身世頗同猿擇木，功名誰問鶴乘軒。
次友人書懷·其三
作者：張元幹
朝代：宋

布穀催春惜雨乾，白鷗江上未盟寒。
且傾客子酴醾酒，共享先生苜蓿盤。
我已懸車羞碌碌，公當鳴珮稱珊珊。
休文才思雖多病，可是空吟紅藥闌。
次友人書懷·其二
作者：張元幹
朝代：宋

腸斷春風楊柳花，中原何日再京華。
將軍未報歌三箭，樂府徒傳舞兩娃。
會見敵營如竹破，不應淮甸又兵加。
頻年寒食常爲客，强索芳樽樂有涯。
次呂居仁見寄韻
作者：張元幹
朝代：宋

老去猶爲客，誰人念退居。
相望千里路，賴有數行書。
白曬猶堪寄，烏牛政憶渠。
何時聞枉駕，竹裏喚行厨。
次折樞留題雪峰韻
作者：張元幹
朝代：宋

軒冕本無意，煙霞如有期。
故人容野老，勝踐見新詩。
誰辦兼忘世，公當急濟時。
春歸仍送別，好在出山遲。
次江子我聞角韻
作者：張元幹
朝代：宋

夫差故國縈寒水，鐵馬南來忽振纓。
城上昏鴉爭接翅，舟中逐客謹逃名。
胡笳怨處風微起，濁酒醒時夢易驚。
飄泊似聞山寺近，真成夜半聽鐘聲。
次江子我遷居韵
作者：張元幹
朝代：宋

平生自省宜三黜，老去何心望九遷。
避地湖山聊復爾，脫身兵火想當然。
浮家泛宅非無計，坎止流行本信緣。
猶恐驚濤翻四海，直須化鶴作飛仙。
次聰父見遺韻
作者：張元幹
朝代：宋

拙速還知勝巧遲，男兒功業要逢時。
不妨唾面辱高馬，似有泥坑規病鴟。
老去尚堪蘇子印，興來須到習家池。
此心畢娶無餘事，且向春江理釣絲。
次趙次張見遺之什韻
作者：張元幹
朝代：宋

海邊遊子日思歸，新句勞君更置規。
莫問人間多貝錦，正如天上有參旗。
寄書只欲憑黄耳，去路誰能畏赤眉。
定與故巢猿鶴老，此生無愧北山移。
次錢申伯遊東山韻二首·其一
作者：張元幹
朝代：宋

東麓坡陀盡梵宮，我來泉上照衰容。
解衣又作茶瓜客，倚檻同看煙雨峯。
何用苦吟凌鮑謝，要須高節配喬松。
海冰永閟錐沙畫，絕歎故人遺墨濃。
次錢申伯遊東山韻二首·其二
作者：張元幹
朝代：宋

掃榻開軒走寺宮，吾曹終日得從容。
夕陽初落鱣溪路，雲氣半遮獅子峯。
試問丹砂回白髮，何如瀑布煮枯松。
暮年縱有壯心在，歸意已勝山色濃。
次韻元功才友道中見貺因以解嘲
作者：張元幹
朝代：宋

當時勇决徑歸休，更有人愚似我不。
何許置錐寧免累，直須畢娶始無憂。
頻遭白眼傷流俗，誰向青門念故侯。
客裏題詩相慰藉，羨君椽筆合螭頭。
次韻劉希顔感懷二首·其一
作者：張元幹
朝代：宋

春光垂老日，北騎欲歸時。
王氣如三捷，懽聲定四馳。
山河還舊貫，草木有餘悲。
擬頌中興業，孤忠只自知。
次韻劉希顔感懷二首·其二
作者：張元幹
朝代：宋

避謗疏毛穎，推愁賴索郎。
坐來春漏促，夢去畏途長。
故國書題冷，新詩齒頰香。
湖山雖好在，歲月已相忘。
次韻唐彥猷所題顧野王祠與霍子孟廟對
作者：張元幹
朝代：宋

蘭若黄門像，相望博陸居。
衣冠塵亦暗，簫鼓祭全疏。
草色侵荒逕，潮聲過夕墟。
遺風猶可想，弔古一觴餘。
次韻奉呈公澤處士
作者：張元幹
朝代：宋

屏迹苕溪少往還，時危尤覺故人歡。
相期臘盡屠蘇酒，速享春來苜蓿盤。
雪夜劇談金賊入，風江絕歎鐵衣寒。
何年天上旄頭落，併滅穹廬舊契丹。
次韻奉和平叔亭林至日之什
作者：張元幹
朝代：宋

雲物果何好，客愁今更新。
坐來江月白，興在雪籬春。
我輩且同酌，公詩殊出塵。
莫思淮海上，黑幟雜黄巾。
次韻奉送李季言四首·其一
作者：張元幹
朝代：宋

向來敵帥窺吳越，穩泛樓船捨騎兵。
開闢所無顛倒事，可能今日獨橫行。
次韻奉送李季言四首·其三
作者：張元幹
朝代：宋

幾年脫迹冠冕窟，一味偷生兵火中。
不見君家好兄弟，何人憐我最奇窮。
次韻奉送李季言四首·其二
作者：張元幹
朝代：宋

藩鎮各傳新號令，山河那復舊提封。
歸時剩語騎鯨老，堅卧無如澗底松。
次韻奉送李季言四首·其四
作者：張元幹
朝代：宋

我輩避讒過避賊，此行能飽即須歸。
山川久有真消息，世上從渠閑是非。
次韻奉酬楞伽室老人歌寄懷雲門佛日兼簡乾元老珪公并敘鍾山二十年事可謂趁韻也
作者：張元幹
朝代：宋

雲門道價傾緇白，一去如何經書尺。
乾竺宗旨超隱峰，客至不鳴齋後鐘。
楊岐兒孫真鐵脊，二子等是僧中龍。
平生我如拆韈線，老來要認本來面。
憶昨二老初相知，竹爐擁衲清夜圍。
佛眼霜顱象懶瓚，圜悟辨口吞韓非。
鍾山往事無人識，我識二子因師得。
楞伽一句作麽生，請問同參俱本色。
次韻文老使君宗兄見贈近體佳什兩篇僕與公別四十餘年一旦邂逅情著於辭·其一
作者：張元幹
朝代：宋

使君元自錦官來，百丈重尋灧澦回。
化閱行年如伯玉，心成全德過王駘。
把麾政爾人生貴，持橐終期間世才。
莫問桃花今老矣，劉郎去後任渠栽。
次韻文老使君宗兄見贈近體佳什兩篇僕與公別四十餘年一旦邂逅情著於辭·其二
作者：張元幹
朝代：宋

舊遊蘭若盡英才，坐上高談亦壯哉。
老去語音雖記憶，衆中容貌各驚猜。
津亭夜雨故人少，樽酒燈花鄉信來。
茂苑相逢話京洛，柂樓猶喜待春回。
次韻晁伯南飲董彥達官舍心遠堂
作者：張元幹
朝代：宋

今夕知何夕，真成累十觴。
爐薰飄月影，蜜炬剪花香。
政懶還詩債，無從發酒狂。
故人憐久客，舞袖要須長。
次韻王性之題篠叢枯木
作者：張元幹
朝代：宋

犖确有岱華勢，輪囷無斤斧痕。
我來翻君古錦，老眼洗盡眵昏。
次韻聰父見遺二首·其一
作者：張元幹
朝代：宋

十年遷客北歸時，旁海相逢歎渺瀰。
枝上煙光忙蛺蝶，尊中風味奪酴醾。
老來詩思真枯井，別後心情似亂絲。
喜故將軍殊矍鑠，家山小築未爲遲。
次韻聰父見遺二首·其二
作者：張元幹
朝代：宋

雞嶼洋邊桃李穠，岸沙遮海暮雲重。
乘槎我自犯牛斗，掘獄誰何藏劍鋒。
世路肯遵前覆轍，交遊誰識後凋松。
此生但得長相見，一笑能輕祿萬鍾。
次韻范才元中秋不見月
作者：張元幹
朝代：宋

不見中秋月，長吟五字城。
浮雲有底急，清影可憐生。
殘夜四更句，故人千里情。
與君同悵望，天上自分明。
次韻趙元功贈李季言之什
作者：張元幹
朝代：宋

赤縣飄零未易逢，那知今夕一樽同。
好招明月共清影，託與白雲行太空。
戃恍舊遊如隔世，蹉跎壯志莫論功。
兩公秉燭還相對，情話從渠半醉中。
次韻送友人過山陰郡時夜別於舟中
作者：張元幹
朝代：宋

草草杯盤燦燭光，故人相對水雲鄉。
濤江君去訪秦望，丘壑我歸爲楚狂。
活國未逢三折臂，憂時空轉九回腸。
絕憐明發成南北，夢寐全無夜太長。
次韻錢申伯遊東山既歸述懷之章
作者：張元幹
朝代：宋

山人不省大明宮，懷昔幽尋自改容。
廬阜東西二林寺，錢塘南北兩高峯。
百年有盡雲歸壑，萬事無邊月掛松。
滿院蒼苔重到日，秋光欲滴向人濃。
次韻陳德用明府贈別之什
作者：張元幹
朝代：宋

人欺季子弊貂裘，誰信班生萬里侯。
小隱故山今去好，中原遺恨幾時休。
春爭殘臘寒梅早，雨澀晴冬宿麥憂。
老眼相看炯無語，濁醪何日更澆愁。
止戈堂·其一
作者：張元幹
朝代：宋

譙門直北望燕山，乙巳年來例破殘。
可但中原仍禍結，誰令東粵獨偷安。
西師有請君侯力，南顧無憂聖慮寬。
惡少至今猶膽落，雲臺須入畫圖看。
止戈堂·其二
作者：張元幹
朝代：宋

八州賢牧喜休兵，千騎重來竹馬迎。
萬瓦連甍存比屋，十年回首賴長城。
舉觴談笑精明甚，緩带登臨步武輕。
多是門牆舊賓客，願公黄髮佐昇平。
歲寒三友圖
作者：張元幹
朝代：宋

蒼官森古鬣，此君挺剛節。
中有調鼎姿，獨立傲霜雪。
水調歌頭
作者：張元幹
朝代：宋

今夕定何夕，秋垂滿東甌。悲涼懷抱，何事還倍去年愁。萬里碧空如洗，寒浸十分明月，簾卷玉波流。非是經年別，一歲兩中秋。坐中庭，風露下，冷颼颼。素娥無語相對，尊酒且遲留。琴罷不堪幽怨，遙想三山影外，人倚夜深樓。矯首望霄漢，雲海路悠悠。
水調歌頭
作者：張元幹
朝代：宋

平日幾經過，重到更留連。黃塵烏帽，覺來眼界忽醒然。坐見如雲秋稼，莫問雞蟲得失，鴻鵠下翩翩。四海九洲大，何地著飛仙。吸湖光，吞蟾影，倚天圓。胸中萬頃空曠，清夜炯無眠。要識世間閒處，自有尊前深趣，且唱釣魚船。調鼎他年事，妙手看烹鮮。
水調歌頭
作者：張元幹
朝代：宋

戎虜亂中夏，星曆一周天。干戈未定，悲吒河洛尚腥羶。萬里兩宮無路。政仰君王神武。願數中興年。吾道尊洙泗，何暇議伊川。呂公子，三世相，在凌煙。詩名獨步，焉用兒輩更毛箋。好去承明讜論。照映金狨帶穩。恩與荔枝偏。回首東山路，池閣醉雙蓮。
水調歌頭
作者：張元幹
朝代：宋

放浪形骸外，憔悴山澤癯。倒冠落佩，此心不待白髭鬚。聊復脫身鵷鷺，未暇先尋水竹，矯首漢庭疏。長夏啖丹荔，兩紀傲閒居。忽風飄，連雨打，向西湖。藕花深處，尚能同載麴生無。聽子談天舌本，澆我書空胸次，醉臥踏冰壺。畢竟凌煙像，何似輞川圖。
水調歌頭
作者：張元幹
朝代：宋

最樂賢王子，今歲好中秋。夜深珠履，舉杯相屬盡名流。宿雨乍開銀漢，洗出玉蟾秋色，人在廣寒遊。浩蕩山河影，偏照岳陽樓。露華濃，君恩重，判扶頭。霓旌星節，已隨絲管下皇州。滿座燭光花禮，笑罥烏巾同醉，誰問負薪裘。月轉簷牙曉，高枕更無憂。
水調歌頭
作者：張元幹
朝代：宋

柱策松江上，舉酒酹三高。此生飄蕩，往來身世兩徒勞。長羨五湖煙艇，好是秋風鱸膾，笠澤久蓬蒿。想像英靈在，千古傲雲濤。俯滄浪，舌空曠，恍神交。解衣盤礴，政須一笑屬吾曹。洗盡人間塵土，掃去胸中冰炭，痛飲讀離騷。縱有垂天翼，何用釣連鰲。
水調歌頭
作者：張元幹
朝代：宋

縹緲九仙閣，壯觀在人間。涼飆乍起，四圍晴黛入闌干。已過中秋時候。便是菊花重九。為壽一尊歡。今古登高意，玉帳正清閒。引三巴，連五嶺，控百蠻。元戎小隊，舊遊曾記並龍山。閩嶠尤寬南顧。聞道天邊玉露。持橐詔新頒。且擁笙歌醉，廊廟更徐還。
水調歌頭
作者：張元幹
朝代：宋

舉手釣鰲客，削跡種瓜侯。重來吳會三伏，行見五湖秋。耳畔風波搖盪，身外功名飄忽，何路射旄頭。孤負男兒志，悵望故園愁。夢中原，揮老淚，遍南州。元龍湖海豪氣，百尺臥高樓。短髮霜黏兩鬢，清夜盆傾一雨，喜聽瓦鳴溝。猶有壯心在，付與百川流。
水調歌頭
作者：張元幹
朝代：宋

萬里冰輪滿，千丈玉盤浮。廣寒宮殿，西望湖海冷光流。掃盡長空纖翳，散亂疏林清影，風露迫人愁。徐步行歌去，危坐莫眠休。問孤蓬，緣底事，苦淹留。倦遊回首，向來雲臥兩星周。此夜此生長好，明月明年何處，歸興在南州。老境一傖父，異縣四中秋。
水調歌頭
作者：張元幹
朝代：宋

落景下青嶂，高浪卷滄洲。平生頗慣，江海掀舞木蘭舟。百二山河空壯。底事中原塵漲。喪亂幾時休。澤畔行吟處，天地一沙鷗。想元龍，猶高臥，百尺樓。林風酹酒，堪笑淡話覓封侯。老去英雄不見。惟與漁樵為伴。回首得無憂。莫道三伏熱，便是五湖秋。
水調歌頭
作者：張元幹
朝代：宋

袖手看飛雪，高臥過殘冬。飄然底事春到，先我逐孤鴻。挾取筆端風雨，快寫胸中丘壑，不肯下樊籠。大笑了今古，乘興便西東。一尊酒，知何處，又相逢。奴星結柳，與君同送五家窮。好是橘封千戶，正恐樓高百尺，湖海有元龍。目光在牛背，馬耳射東風。
水調歌頭
作者：張元幹
朝代：宋

閏餘有何好，一歲兩中秋。滕王高閣曾醉，月湧大江流。今夜釣龍臺上，還似當時逢閏，佳句記英遊。看山兼看月，登閣復登樓。別離久，今古恨，大刀頭。老來長是清夢，宛在舊神州。遐想薌林風味，甕裡自傾春色，不用貰貂裘。笑我成何事，搔首謾私憂。
水調歌頭
作者：張元幹
朝代：宋

雨斷翻驚浪，山瞑擁歸雲。麥秋天氣，聊泛徵棹泊江村。不羨腰間金印，卻愛吾廬高枕，無事閉柴門。搔首煙波上，老去任乾坤。白綸巾，玉麈尾，一杯春。性靈陶冶，我輩猶要箇中人。莫變姓名吳市，且向漁樵爭席，與世共浮沈。目送飛鴻去，何用畫麒麟。
水調歌頭
作者：張元幹
朝代：宋

露下菱歌遠，螢傍藕花流。臨溪堂上，望中依舊柳邊洲。晚暑冰肌沾汗，新浴香綿撲粉，湘簟月華浮。長記開朱戶，不寐待歸舟。恍重來，思往事，攪離愁。天涯何處，未應容易此身休。莫問吳霜點鬢，細與蠻箋封恨，相見轉綢繆。雲雨陽臺夢，河漢鵲橋秋。
江梅
作者：張元幹
朝代：宋

密雪飛花萬木僵，南枝的皪待朝陽。
還知百果輸先手，政爲孤根壓衆芳。
江神子·江城子
作者：張元幹
朝代：宋

夢中北去又南來。飽風埃。鬢華衰。浮木飛蓬，蹤跡為誰催。自笑自悲還自語，一杯酒，鼻如雷。曉輿行處覺春回。屑瓊瑰。糝莓苔。病眼衝寒，欲閉又還開。水近人家籬落畔，遙認得，一枝梅。
浣溪沙
作者：張元幹
朝代：宋

一枕秋風兩處涼。雨聲初歇漏聲長。池塘零落藕花香。歸夢等閒歸燕去，斷腸分付斷雲行。畫屏今夜更思量。
浣溪沙
作者：張元幹
朝代：宋

山繞平湖波撼城。湖光倒影浸山青。水晶樓下欲三更。霧柳暗時雲度月，露荷翻處水流螢。蕭蕭散發到天明。
浣溪沙
作者：張元幹
朝代：宋

曲室明窗燭吐光。瓦爐灰暖炷瓢香。夜闌茗碗間飛觴。坐穩蒲團憑棐幾，燻餘紙帳掩梨床。箇中風味更難忘。
浣溪沙
作者：張元幹
朝代：宋

月轉花枝清影疏。露華濃處滴真珠。天香遺恨罥花須。沐出烏雲多型度，暈成娥綠費功夫。歸時分付與妝梳。
浣溪沙
作者：張元幹
朝代：宋

棐幾明窗樂未央。燻爐茗碗是家常。客來長揖對胡床。蟹眼湯深輕泛乳，龍涎灰暖細烘香。為君行草寫秋陽。
浣溪沙
作者：張元幹
朝代：宋

榕葉桄榔驛枕溪。海風吹斷瘴雲低。薄寒初覺到征衣。歲晚可堪歸夢遠，愁深偏恨得書稀。荒庭日腳又垂西。
浣溪沙
作者：張元幹
朝代：宋

殘臘晴寒出眾芳。風流勾引破春光。年年長為此花忙。夜久莫教銀燭灺，酒邊何似玉臺妝。冰肌溫處覓餘香。
浣溪沙
作者：張元幹
朝代：宋

燕掠風檣款款飛。豔桃穠李鬧長堤。騎鯨人去曉鶯啼。可意湖山留我住，斷腸煙水送君歸。三春不是別離時。
浣溪沙
作者：張元幹
朝代：宋

目送歸州鐵甕城。隔江想見蜀山青。風前團扇僕頻更。夢裡有時身化鶴，人間無數草為螢。此時山月下樓明。
浣溪沙
作者：張元幹
朝代：宋

睡起中庭月未蹉。繁香隨影上輕羅。多情肯放一春過。比似雪時猶帶韻，不如梅處卻緣多。酒邊枕畔奈愁何。
浣溪沙
作者：張元幹
朝代：宋

翡翠釵頭綴玉蟲。秋蟾飄下廣寒宮。數枝金粟露華濃。花底清歌生皓齒，燭邊疏影映酥胸。惱人風味冷香中。
浣溪沙
作者：張元幹
朝代：宋

花氣天然百和芬。仙風吹過海中春。龍涎瀋水總銷魂。清潤巧縈金縷細，氤氳偏傍玉脂溫。別來長是惜餘燻。
浣溪沙
作者：張元幹
朝代：宋

花氣蒸濃古鼎煙。水沈春透露華鮮。心清無暇數龍涎。乞與病夫僧帳座，不妨公子醉茵眠。普燻三界掃腥羶。
浣溪沙
作者：張元幹
朝代：宋

花氣薰人百和香。少陵佳句是仙方。空教蜂蝶為花忙。和露摘來輕換骨，傍懷聞處惱迴腸。去年時候入思量。
浣溪沙
作者：張元幹
朝代：宋

萼綠華家萼綠春。山瓶何處下青雲。濃香氣味已醺人。竹葉傳杯驚老眼，松醪題賦倒綸巾。須防銀字暖朱唇。
浣溪沙
作者：張元幹
朝代：宋

雲氣吞江卷夕陽。白頭波上電飛忙。奔雷驚雨濺胡床。玉節故人同壯觀，錦囊公子更平章。榕陰歸夢十分涼。
減字木蘭花
作者：張元幹
朝代：宋

客亭小會。可惜無歡容易醉。歸去更闌。細雨鳴窗一夜寒。昏然獨坐。舉世疏狂誰似我。強撥爐煙。也道今宵是上元。
滿庭芳
作者：張元幹
朝代：宋

三十年來，雲遊行化，草鞋踏破塵沙。遍參尊宿，曾記到京華。衲子如麻似粟，誰會笑、瞿老拈花。經離亂，青山盡處，海角又天涯。今宵，閒打睡，明朝粥飯，隨分僧家。把木佛燒卻，除是丹霞。撞著門徒施主，驀然個、喜舍由他。廬陵米，還知價例，毫髮更無差。
滿庭芳
作者：張元幹
朝代：宋

梁苑春歸，章街雪霽，柳梢華萼初萌。非煙非霧，新歲樂昇平。京兆雍容報政，金狨過、九陌塵輕。朝回處，青霄路穩，黃色起天庭。東風，吹綠鬢，薄羅剪綵，小綰流鶯。比渭濱甲子，尚父難兄。滿泛椒觴獻壽，斑衣侍、雲母分屏。明年會，雙衣對引，談笑秉鈞衡。
滿庭芳
作者：張元幹
朝代：宋

玉葉聯芳，天潢分潤，壽筵長對薰風。間平襟度，濮邸行尊崇。忠孝家傳大雅，無喜慍、一種寬容。芝蘭盛，綵衣嬉戲，親睦冠西宗。絲綸，膺重寄，遙防遷美，本鎮恩隆。應萱堂齊福，誕月仍同。花蕊香濃氣暖，凝瑞露、滿酌金鍾。龍光近，星飛驛馬，宣入嗣王封。
滿庭芳
作者：張元幹
朝代：宋

韓國殊勳，洛都西內，名園甲第相連。當年綠鬢，獨佔地行仙。文彩風流瑞世，延朱履、絲竹喧闐。人皆仰，一門相業，心許子孫賢。中興，方慶會，再逢甲子，重數天元。問千齡誰比，五福俱全。此去沙堤步穩，調金鼎、七葉貂蟬。香檀緩，杯傳鸚鵡，新月正娟娟。
滿江紅
作者：張元幹
朝代：宋

春水迷天，桃花浪、幾番風惡。雲乍起、遠山遮盡，晚風還作。綠卷芳洲生杜若。數帆帶雨煙中落。傍向來、沙觜共停橈，傷飄泊。寒猶在，衾偏薄。腸欲斷，愁難著。倚篷窗無寐，引杯孤酌。寒食清明都過卻。最憐輕負年時約。想小樓、終日望歸舟，人如削。
漁家傲
作者：張元幹
朝代：宋

寒日西郊湖畔路。天低野闊山無數。路轉斜岡花滿樹。絲吹雨。南枝佔得春光住。藉草攜壺花底去。花飛酒面香浮處。老手調羹當獨步。須記取。坐中都是芳菲侶。
漁家傲
作者：張元幹
朝代：宋

樓外天寒山欲暮。溪過雪後藏雲樹。小艇風斜沙觜露。流年度。春光已向梅梢住。短夢今宵還到否。葦村四望知何處。客裡從來無意緒。催歸去。故園正要鶯花主。
漁家傲
作者：張元幹
朝代：宋

釣笠披雲青障繞。橛頭細雨春江渺。白鳥飛來風滿棹。收綸了。漁童拍手樵青笑。明月太虛同一照。浮家泛宅忘昏曉。醉眼冷看城市鬧。煙波老。誰能惹得閒煩惱。
漫興
作者：張元幹
朝代：宋

老答書題懶，貧營口腹忙。
未能忘壯志，詎肯變剛腸。
晷短催寒急，燈明伴漏長。
床頭褚衾在，不怕滿檐霜。
瀟湘圖
作者：張元幹
朝代：宋

落日孤烟過洞庭，黄陵祠畔白蘋汀。
欲知萬里蒼梧眼，淚盡君山一點青。
瑞鷓鴣
作者：張元幹
朝代：宋

白衣蒼狗變浮雲。千古功名一聚塵。好是悲歌將進酒，不妨同賦惜餘春。風光全似中原日，臭味要須我輩人。雨後飛花知底數，醉來贏取自由身。
瑞鷓鴣
作者：張元幹
朝代：宋

雛鶯初轉鬥尖新。雙蕊花嬌掌上身。總解滿斟偏勸客，多生俱是綺羅人。回波偷顧輕招拍，方響底敲更合𥱧。豆蔻梢頭春欲透，情知巫峽待為雲。
瑶真館
作者：張元幹
朝代：宋

廣陵祠裏尋常見，又向山陽樓外開。
須信月明風露下，飛仙玉節有時來。
生查子
作者：張元幹
朝代：宋

天生幾種香，風味因花見。旖旎透香肌，彷彿飛花片。雨潤惜餘燻，煙斷猶相戀。不似薄情人，濃淡分深淺。
用折樞韻呈李丞相二首·其一
作者：張元幹
朝代：宋

參陪仍許瘦筇支，長者登臨敢後期。
鐘斷白雲飛雨過，月生青嶂夜凉時。
心知勝地都忘睡，喜聽連床共和詩。
蓮社風流增荔子，餘生長健更何爲。
用折樞韻呈李丞相二首·其二
作者：張元幹
朝代：宋

莫問蒲萄出月支，不緣瓜棗訪安期。
輕紅滿地人慵掃，空翠霑衣雨足時。
松蔭晴泉聽落澗，蟬嘶晚吹助裁詩。
公乎此去歸廊廟，無用山中怨鶴爲。
甲戌正月十四日書所見來日驚蟄節
作者：張元幹
朝代：宋

老去何堪節物催，放燈中夜忽奔雷。
一聲大震龍蛇起，蚯蚓蝦蟆也出來。
申伯有行色會宿東禪次元韻
作者：張元幹
朝代：宋

真成風雨夜，精舍對床眠。
去住非無數，行藏莫問天。
十年瀕瘴海，一棹破春煙。
君自足歸興，不妨啼杜鵑。
留寄黄檗山妙湛禪師
作者：張元幹
朝代：宋

晨發薌城越數峯，我來師出失從容。
白雲遮日蔽秋寺，青嶂聞猿驚暮鐘。
世亂可無閑地隱，山深偏覺老僧慵。
他年芋火談空夜，雪屋松窗約過冬。
病中示彭德器
作者：張元幹
朝代：宋

老病無堪正坐貧，交遊相見賴情親。
從渠造物小兒戲，不礙維摩老子神。
三顧九遷成底事，一區二頃合由人。
君侯論議高千古，略假毫端問大鈞。
病起枕上口占三絕句奉呈公實嶠之賢伯仲一笑·其一
作者：張元幹
朝代：宋

天上寶囊無盡藏，向來密賜被先王。
自憐門下老賓客，燕寢飽曾聞妙香。
病起枕上口占三絕句奉呈公實嶠之賢伯仲一笑·其三
作者：張元幹
朝代：宋

海外綠洋來萬里，齊驅黎母鷓鴣斑。
肯分種種篋中富，不用公家金博山。
病起枕上口占三絕句奉呈公實嶠之賢伯仲一笑·其二
作者：張元幹
朝代：宋

素馨茉莉及玫瑰，清馥渾同雪裏梅。
六入不分初病起，眼前欠此共徘徊。
登垂虹亭二首·其一
作者：張元幹
朝代：宋

一別三吳地，重來二十年。
瘡痍兵火後，花石稻粱先。
山暗松江雨，波吞震澤天。
扁舟莫浪發，蛟鰐正垂涎。
登垂虹亭二首·其二
作者：張元幹
朝代：宋

熠熠流螢火，垂垂倒飲虹。
行雲吞皎月，飛電掃長空。
壯觀江邊雨，醒人水上風。
須臾風雨過，萬事笑談中。
真歇老人退居東庵予過雪峰特訪之爲留再宿仍賦兩詩·其一
作者：張元幹
朝代：宋

雲卧孤峯頂，齋餘閉戶眠。
時容龍象衆，來說葛藤禪。
此日輸真歇，平生最信緣。
從渠魔起謗，把火漫燒天。
真歇老人退居東庵予過雪峰特訪之爲留再宿仍賦兩詩·其二
作者：張元幹
朝代：宋

山月轉松影，澗泉鳴夜窗。
清談虎溪遠，癡坐鹿門龐。
敵國終亡滅，邊城合受降。
晨鐘發秋思，同夢繞三江。
石州慢
作者：張元幹
朝代：宋

寒水依痕，春意漸回，沙際煙闊。溪梅晴照生香，冷芯數枝爭發。天涯舊恨，試看幾許消魂，長亭門外山重疊。不盡眼中青，是愁來時節。情切。畫樓深閉，想見東風，暗銷肌雪。辜負枕前雲雨，尊前花月。心期切處，更有多少淒涼，殷勤留與歸時說。到得卻相逢，恰經年離別。
石州慢
作者：張元幹
朝代：宋

雨急雲飛，驚散暮鴉，微弄涼月。誰家疏柳低迷，幾點流螢明滅。夜帆風使，滿湖煙水蒼茫，菰蒲零亂秋聲咽。夢斷酒醒時，倚危檣清絕。心折。長庚光怒，群盜縱橫，逆胡猖獗。欲挽天河，一洗中原膏血。兩宮何處，塞垣只隔長江，唾壺空擊悲歌缺。萬里想龍沙，泣孤臣吳越。
祖穎漕使希道使君以絕句相酬答聊成二章解嘲併發一笑·其一
作者：張元幹
朝代：宋

從渠冷蕊籬邊少，未放浮蛆甕面空。
高燭幾時催夜飲，隔簾度曲也英雄。
祖穎漕使希道使君以絕句相酬答聊成二章解嘲併發一笑·其二
作者：張元幹
朝代：宋

薰爐玉煖雲生岫，曉鑑鸞窺翠掃空。
未許尊前聽金縷，兩公新句漫爭雄。
祝英臺近
作者：張元幹
朝代：宋

枕霞紅，釵燕墜。花露殢雲髻。粉淡香殘，猶帶宿酲睡。畫簷紅日三竿，慵窺鸞鑑，長是倚、春風無力。又經歲。玉腕條脫輕鬆，羞郎見憔悴。何事秋來，容易又分袂。可堪疏雨梧桐，空階絡緯，揹人處、偷彈珠淚。
祥符陵老許作先馳歸閩因成伽陀贈別紹興甲戌秋七月書於鶴林山
作者：張元幹
朝代：宋

無量劫來幾相見，莫話南州與北縣。
居士向來業風吹，自合失却本來面。
今年坐夏在鶴林，許我先馳海舟便。
三山到日已秋深，且看山門騎佛殿。
福帥生朝二首·其一
作者：張元幹
朝代：宋

玉帳生朝香霧飛，秋風欲到碧梧枝。
回思十載折衝地，還鎮八州安靜時。
淇澳會須歌綠竹，渭濱猶待獵非羆。
止戈堂上多珠履，爭獻龐眉春酒詩。
福帥生朝二首·其二
作者：張元幹
朝代：宋

金貂赫奕照來仍，雅意諸郎以壽稱。
矍鑠儀形千歲鶴，扶摇風力九霄鵬。
黄雲䆉䅉人皆醉，丹荔芳敷俎正登。
請看君侯高閣宴，層梯無用一枝藤。
端常觀察被旨入蜀迎母夫人所得贈行詩文成巨軸矣臨別亦辱見索匆遽中愧乏好語掇拾諸公餘意勉成四韻
作者：張元幹
朝代：宋

髫齔分携幾見春，它時有恃獨常顰。
何期萬里漂零後，忽報三巴信息真。
素髮輕安膺晚福，遠懷悲喜望征人。
王孫盛事今雙美，及早歸來奉紫宸。
筠溪居士跳出隨順境界把住放行自在神通縱橫妙用已是摸索不著妙現老子猶眨句中眼可謂善知識用心謹次嚴韻上呈
作者：張元幹
朝代：宋

珍重筠溪舊主人，我知明水是前身。
如何一念初無過，便有多生未了因。
止酒裙襦成厭雜，逃禪槌拂要比鄰。
雲居嫡子重拈出，流布諸方此話新。
紫巖九章章八句上壽張丞相·其一
作者：張元幹
朝代：宋

赫赫紫巖，白虹貫淵。
玉生其中，匪雕匪鎸。
登於廊廟，圭璋渾全。
溫如之質，所寶象賢。
紫巖九章章八句上壽張丞相·其七
作者：張元幹
朝代：宋

土宇未復，繄公闢之。
士風未變，繄公革之。
軍律未振，繄公鼓之。
國論未定，繄公斷之。
紫巖九章章八句上壽張丞相·其三
作者：張元幹
朝代：宋

紫巖高兮，上摩穹窿。
雨露潤澤，風雲會同。
表宋宗臣，禮泰智崇。
皇以昭之，簡在帝衷。
紫巖九章章八句上壽張丞相·其九
作者：張元幹
朝代：宋

紫巖之松，在澗之沚。
下有茯苓，兔絲蔓只。
結爲琥珀，深根固柢。
願公難老，受茲燕喜。
紫巖九章章八句上壽張丞相·其二
作者：張元幹
朝代：宋

紫巖赫赫，衆山維則。
秉國之鈞，百僚是式。
志殄仇方，力復明辟。
時方中興，勳冠今昔。
紫巖九章章八句上壽張丞相·其五
作者：張元幹
朝代：宋

瞻彼紫巖，降神所儲。
進退有度，威儀甚都。
粵自己未，帥於無諸。
以忠以孝，奉承安輿。
紫巖九章章八句上壽張丞相·其八
作者：張元幹
朝代：宋

來朝伊何，築隄於沙。
對揚伊何，言宣其麻。
明明天子，坐於正衙。
徯公來歸，相我邦家。
紫巖九章章八句上壽張丞相·其六
作者：張元幹
朝代：宋

北堂之尊，命婦稱首。
逢是穀旦，酌以大斗。
公如老萊，衣衮裳繡。
式歌且舞，以介眉壽。
紫巖九章章八句上壽張丞相·其四
作者：張元幹
朝代：宋

紫巖廣兮，作鎮坤位。
盡臣之道，厚德以載。
開國南陽，厥緒光大。
是似是續，福祿未艾。
綵鸞歸令
作者：張元幹
朝代：宋

珠履爭圍。小立春風趁拍低。態閒不管樂催伊。整銖衣。粉融香潤隨人勸，玉困花嬌越樣宜。鳳城燈夜舊家時。數他誰。
臨江仙
作者：張元幹
朝代：宋

十日籬邊猶袖手，天教冷地藏香。王孫風味最難忘。逃禪留坐客，度曲出宮妝。判卻為花今夜醉，大家且泛鵝黃。人心休更問炎涼。從渠簪發短，還我引杯長。
臨江仙
作者：張元幹
朝代：宋

玉立清標消晚暑，胸中一段冰壺。畫船歸去醉歌珠。微雲收未盡，殘月炯如初。鴛鷺行間催闊步，秋來乘興鳧趨。煩君為我問西湖。不知疏影畔，許我結茅無。
臨江仙
作者：張元幹
朝代：宋

露坐榕陰須痛飲，從渠疊鼓頻催。暮山新月兩徘徊。離愁秋水遠，醉眼曉帆開。泛宅浮家遊戲去，流行坎止忘懷。江邊鷗鷺莫相猜。上林訊息好，鴻雁已歸來。
臨江仙
作者：張元幹
朝代：宋

鶯喚屏山驚睡起，嬌多須要郎扶。荼䕷斗帳罷燻爐。翠穿珠落索，香泛玉流蘇。長記枕痕銷醉色，日高猶倦妝梳。一枝春瘦想如初。夢迷芳草路，望斷素鱗書。
與富樞密
作者：張元幹
朝代：宋

和氣從容一笑春，如公今是暫閑身。
伊蒲饌設無多客，薝蔔花繁正惱人。
已遣爐熏通鼻觀，更分茗碗瀹心塵。
僧房長夏宜幽僻，杖屨頻來願問津。
艅艎齋
作者：張元幹
朝代：宋

人間日日有風波，不繫虛舟奈若何。
袖取平生濟川手，行藏終與祖同科。
花飛
作者：張元幹
朝代：宋

雨暗連兵氣，花飛點客愁。
寓居皆野寺，相過只扁舟。
不作新塘去，還爲後泖遊。
盤飧雖杞菊，得飽勝椎牛。
范才元參議求酒於延平使君邀予同賦謹次其韻
作者：張元幹
朝代：宋

桑落冷篘玉，菊籬霜著天。
飄零河朔飲，悵望竹林賢。
烏有防前轍，青州貴下田。
使君能遣騎，端爲喚魚船。
范才元道中雜興·其一
作者：張元幹
朝代：宋

遐想吳門人姓梅，高蹤千古共徘徊。
橘中儻有商山樂，不必胡僧問劫灰。
范才元道中雜興·其三
作者：張元幹
朝代：宋

底處煙林飛伯勞，春生詩思剩摇毫。
歸來準擬扶頭醉，日射花梢三丈高。
范才元道中雜興·其二
作者：張元幹
朝代：宋

山晚江寒春雨疏，比來消息定何如。
竹輿行倦異鄉縣，賴得金樓引睡書。
范才元道中雜興·其五
作者：張元幹
朝代：宋

名姓未能隨老變，政須卜宅近前峯。
看君决策上封事，攬取奇勳銘鼎鐘。
范才元道中雜興·其四
作者：張元幹
朝代：宋

君家鼻祖大范老，氣壓賀蘭威鳳鳴。
文采風流今未泯，耳孫胸次似冰清。
菊
作者：張元幹
朝代：宋

秋風著意菊叢黄，不怕東籬五夜霜。
曾記南陽飲潭水，要令道骨合仙方。
菩薩蠻
作者：張元幹
朝代：宋

天涯客裡秋容晚。妖紅聊戲思鄉眼。一朵醉深妝。羞渠照鬢霜。開時誰斷送。不待司共花。有腳號陽春。芳菲屬主人。
菩薩蠻
作者：張元幹
朝代：宋

山城何歲無風雨。樓臺底事隨波去。歸棹望譙門。沙痕炯斷雲。詩成空弔古。想像經行處。陵谷有餘悲。舉觴澆別離。
菩薩蠻
作者：張元幹
朝代：宋

微雲紅襯餘霞綺。明星碧浸銀河水。猗枕畫簷風。愁生草際蛩。雁行離塞晚。不道衡陽遠。歸恨隔重山。樓高莫憑欄。
菩薩蠻
作者：張元幹
朝代：宋

拍堤綠漲桃花水。畫船穩泛東風裡。絲雨溼苔錢。淺寒生禁菸。江山留不住。卻載笙歌去。醉倚玉搔頭。幾曾知旅愁。
菩薩蠻
作者：張元幹
朝代：宋

春來春去催人老。老夫爭肯輸年少。醉後少年狂。白髭殊未妨。插花還起舞。管領風光處。把酒共留春。莫教花笑人。
菩薩蠻
作者：張元幹
朝代：宋

甘林玉蕊生香霧。遊蜂爭採清晨露。芳意著人濃。微烘曲室中。春來瀛海外。瀋水迎風碎。好事富餘燻。頻分幾縷雲。
菩薩蠻
作者：張元幹
朝代：宋

雨餘翠袖瓊膚潤。一枝想像傷春困。老眼見花時。惜花心未衰。釀成誰與醉。應把流蘇綴。淚沁枕囊香。惱儂歸夢長。
菩薩蠻
作者：張元幹
朝代：宋

黃鶯啼破紗窗曉。蘭缸一點窺人小。春淺錦屏寒。麝煤金博山。夢迴無處覓。細雨梨花溼。正是踏青時。眼前偏少伊。
葉少藴生朝
作者：張元幹
朝代：宋

先生早貴當天升，文章爾雅傳六經。
腹包萬卷書縱橫，玉堂草制羣公驚。
繡韉綠髮趨承明，意氣已向沙堤行。
出入四紀更寵榮，聲華摩空鬰崢嶸。
坐嘯十郡歷九卿，視公進退爲重輕。
聖神天子開延英，丞轄政地思儀型。
中開香火祠殊庭，石林高卧憂蒼生。
五載筦鑰司陪京，貔貅百萬環屯營。
大江千里依長城，控制勍敵堅其盟。
詔書移鎮來旆旌，山川草木知威名。
潢池桴鼓令不鳴，盡歸戲下息鬬爭。
維師鷹揚宇宙清，指顧號令驅風霆。
小試擒縱孰敢攖，部曲愛戴如父兄。
太阿龍泉發新硎，逆順之勢如建瓴。
綸巾羽扇寬作程，韜略堂堂時俗評。
乞師未用牛酒迎，胸次自有堂上兵。
姦宄革面輸忠誠，碧海不復鱷鯢腥。
細數前輩存典刑，爛爛伴月唯長庚。
歲時建巳嶽降靈，三奇天運乙丙丁。
良辰樂事非難并，香凝燕寢合鼓笙。
舞翻流雪歌囀鶯，兒孫遶膝奉兕觥。
安輿綵服壽且寧，五福共應南極星。
龐眉鶴骨超籛鏗，清都絳闕吞蓬瀛。
明年正拜居阿衡，爐錘造化推至誠。
黼藻王度重丹青，雲龍會遇真千齡。
羲和日馭無虧盈，永佐火德輝炎精。
葉少藴生朝三首·其一
作者：張元幹
朝代：宋

絳節霓旌下九天，括蒼初識地行仙。
桃華海上三千歲，鳳歷人間五百年。
可但彤弓尋節制，要知黔首望陶甄。
香凝燕寢森蘭玉，會見貂冠總附蟬。
葉少藴生朝三首·其三
作者：張元幹
朝代：宋

元戎玉帳凜霜威，談笑何妨羽扇揮。
平日丹心馳象闕，長年綵服奉慈闈。
誰無五馬人生貴，獨有三奇命世稀。
志在麟經成事業，頗聞天子詔公歸。
葉少藴生朝三首·其二
作者：張元幹
朝代：宋

綠髮翺翔翰苑春，昇平三輔已朱輪。
詩成山谷句中眼，名應石林天上人。
耆舊政須廊廟具，蕃宣聊寄股肱臣。
生朝剩欲爲公壽，醉裏蘋花度曲新。
蘭溪舟中寄蘇粹中
作者：張元幹
朝代：宋

氣吞萬里境中事，心老經年江上行。
三徑已荒無蟻夢，一錢不直有鷗盟。
雲收遠嶂晚風熟，浪打寒灘春水生。
鴻雁北飛知我意，爲傳詩句濮陽城。
虞美人
作者：張元幹
朝代：宋

廣寒蟾影開雲路。目斷愁來處。菊花輕泛玉杯空。醉後不知星斗、亂西東。今宵入夢陽臺雨。誰忍先歸去。酒醒長是五更鐘。休念舊遊吹帽、幾秋風。
虞美人
作者：張元幹
朝代：宋

菊坡九日登高路。往事知何處。陵遷谷變總成空。回首十年秋思、吹臺東。西窗一夜蕭蕭雨。夢繞中原去。覺來依舊畫樓鍾。不道木犀香撼、海山風。
虞美人
作者：張元幹
朝代：宋

西郊追賞尋芳處。聞道衝寒去。雨肥紅綻向南枝。歲晚才開應是、恨春遲。天涯樂事王孫貴。花底還君醉。有人風味勝疏梅。醉裡折花歸去、更傳杯。
虞美人
作者：張元幹
朝代：宋

開殘桃李春方到。誰送東風早。杖藜幽徑踏餘花。卻對綠陰青子、問年華。迢迢雲水橫清淺。不遣愁眉展。數竿修竹自橫斜。猶有小窗朱戶、似儂家。
蝶戀花
作者：張元幹
朝代：宋

燕去鶯來春又到。花落花開，幾度池塘草。歌舞筵中人易老。閉門打坐安閒好。敗意常多如意少。著甚來由，入鬧尋煩惱。千古是非渾忘了。有時獨自掀髯笑。
蝶戀花
作者：張元幹
朝代：宋

窗暗窗明昏又曉。百歲光陰，老去難重少。四十歸來猶賴早。浮名浮利都經了。時把青銅閒自照。華髮蒼顏，一任傍人笑。不會參禪並學道。但知心下無煩惱。
西峽行
作者：張元幹
朝代：宋

西峽門東晚潮上，濤頭駕風高數丈。
絕江艇子更揚帆，風水相吞兩岸壯。
中流蕩潏思慮深，欲濟未竟愁夕陰。
賈客胡商數航海，忍死射利誠何心。
不如遵陸困輿皂，九折羊腸復相惱。
下臨湍瀨千仞淵，胥靡輕生履危道。
我曹過計常私憂，垂堂之戒寧自尤。
經營一飽亦細事，世亂畏塗歸罷休。
少年新進真兒劇，浪喜功名不量力。
殺身無補誤朝廷，天下英雄古難得。
西樓月·春曉曲
作者：張元幹
朝代：宋

瑤軒倚檻春風度。柳垂煙，花帶露。半閒鴛被怯餘寒，燕子時來窺繡戶。
西江月
作者：張元幹
朝代：宋

小閣劣容老子，北窗仍遞南風。維摩丈室久空空。不與散花同夢。且作大真遊戲，未甘金粟龍鍾。憐君病後頰顴隆。識取小兒戲弄。
解嘲示真歇老人二首·其一
作者：張元幹
朝代：宋

不作市朝夢，生憎城郭居。
前身真衲子，妄念入儒書。
丘壑無疑老，軒裳久已疏。
世人多大屋，爭笑賣吾廬。
解嘲示真歇老人二首·其二
作者：張元幹
朝代：宋

毀譽何時了，雞蟲事可知。
不妨遭點檢，好在莫相疑。
高爵非吾性，奇勳任爾爲。
道人元具眼，批判亦慈悲。
訪周元舉菁山隱居
作者：張元幹
朝代：宋

胸次飽丘壑，乃覺軒裳輕。
舉世沈湎時，勇退公早醒。
十年烟雨簑，手種松杉成。
蒼根鬰寒霧，老色入戶庭。
棲心不爭地，似欲畢此生。
那知戎馬際，亦使山房驚。
四海方蕩潏，積骸盈破城。
公豈失策者，獨留枯槁形。
賊舟會稍遠，請復安柴荆。
暗泉雜夜雨，稚笋肥晨烹。
起予歸去來，故山今可行。
胡爲困羈旅，浩歎常吞聲。
訪親於連江因過筠溪叩門循行歎其荒翳不治有懷普現居士口占此章
作者：張元幹
朝代：宋

筠莊主人何未歸，溪畔長林穿翠微。
此去功名時欲至，箇中車馬蹟全稀。
茅茨漏久蝸涎篆，籬落欹多蛛網圍。
公肯借庵容我老，爲公朝夕掃柴扉。
詠二疏
作者：張元幹
朝代：宋

兩傅常存好老心，漢廷元自少知音。
歸來日日相娛樂，賴有君王舊賜金。
豆葉黃·憶王孫
作者：張元幹
朝代：宋

冰溪疏影竹邊春。翠袖天寒炯暮雲。雪裡精神澹佇人。隔重門。寶粟生香玉半溫。
豆葉黃·憶王孫
作者：張元幹
朝代：宋

疏枝冷蕊忽驚春。一點芳心入鬢雲。風韻情知似玉人。笑迎門。香暖紅爐酒未溫。
賀新郎
作者：張元幹
朝代：宋

夢繞神州路。悵秋風、連營畫角，故宮離黍。底事崑崙傾砥柱。九地黃流亂注。聚萬落、千村狐兔。天意從來高難問，況人情、老易悲如許。更南浦，送君去。涼生岸柳催殘暑。耿斜河、疏星淡月，斷雲微度。萬里江山知何處。回首對床夜語。雁不到、書成誰與。目盡青天懷今古，肯兒曹、恩怨相爾汝。舉大白，聽金縷。
賀新郎
作者：張元幹
朝代：宋

曳杖危樓去。鬥垂天、滄波萬頃，月流煙渚。掃盡浮雲風不定，未放扁舟夜渡。宿燕落、寒蘆深處。悵望關河空弔影，正人間、鼻息鳴鼉鼓。誰伴我，醉中舞。十年一夢揚州路。倚高寒、愁生故國，氣吞驕虜。要斬樓蘭三尺劍，遺恨琵琶舊語。謾暗澀、銅華塵土。喚取謫仙平章看，過苕溪、尚許垂綸否。風浩蕩，欲飛舉。
賦漳南李幾仲安齋詩
作者：張元幹
朝代：宋

羔豚蒸乳活臠牛，口腹造業誇炰羞。
儻知晚食足當肉，一飽何苦多營求。
先生睡美黑甜處，那聞鐘鼓朝鳴樓。
布衾竹枕自穩暖，此念灰冷百不憂。
世間寢食乃日用，衆生擾擾如蚍蜉。
昔年我亦走南北，往反萬里無停輈。
胸中不作異鄉縣，有似坐閱十數州。
雲山渾如舊過眼，歲月不覺春已秋。
宿君齋屋亦偶爾，更僕笑語久未休。
夜闌各困且打睡，明日饑飽臨時謀。
贈慶紹上人
作者：張元幹
朝代：宋

上人久住湖外遊，辛亥春陷孔彥舟。
長沙城中就驅掠，七十七日遭拘留。
眼看殺人等螻蟻，劍血洗盡湘川流。
張帆方離道林岸，鼓枻已過巴陵樓。
兵纏妖氣草木暗，火熾凶焰雲烟愁。
衣冠子女半同載，俛首悲泣猶驚羞。
蒙衝頗諳大風浪，舴艋或掛長戈矛。
兩舷矢集鬧如雨，勢欲欹側爭先投。
相牽浮湛狀菱荇，乍墜出沒真鳧鷗。
衆生流浪幾生死，愛河苦海何時休。
曹成馬友互屠滅，偶爾不殺老比丘。
枯顱茁髮蟣蝨滿，得脫性命非人謀。
孰知賊黨亦方便，日供齋鉢仍茶甌。
南歸數年閉戶卧，故山精舍松颼颼。
灰心一切本夢幻，返照逆照無人牛。
細聽此語重歎息，羣盜掃迹夫何憂。
吾閩目前豈不樂，禾稻未穫先麥秋。
師來訪我問居士，我若訪師尋浄頭。
走筆次廷藻韻二絕·其一
作者：張元幹
朝代：宋

風雨聲中過半春，泥深郊水阻遊人。
老夫不出渾閑事，但覺年來白髮新。
走筆次廷藻韻二絕·其二
作者：張元幹
朝代：宋

小蘇一物絕風流，竹杖芒鞋愛討幽。
招隱歸來吐佳句，何時一笑共重遊。
跋東坡木石
作者：張元幹
朝代：宋

玉局老仙天下人，平生愛與石傳神。
長江絕島風濤裏，千古常令墨色新。
跋江天暮雨圖
作者：張元幹
朝代：宋

千山忽暗雨來時，天末濃雲送落暉。
老眼平生飽風浪，猶憐別浦釣船歸。
跋江貫道絕筆古松
作者：張元幹
朝代：宋

石根盤屈老蒼官，絕筆殷勤記歲寒。
萬里風雲欲飛化，君家留得壁間看。
跋米元暉瀑布橫軸
作者：張元幹
朝代：宋

老懶天教脫世紛，山川到眼失塵昏。
絕憐千仞鳴飛瀑，一灑風中八表雲。
跋蘇養直絕句後
作者：張元幹
朝代：宋

後湖醉卧已仙去，但有言句留人間。
文采風流照千古，羅浮誰復遺金丹。
跋趙唐卿所藏訪戴圖·其一
作者：張元幹
朝代：宋

萬壑千巖一剡溪，漫天雲凍雪風飛。
人蹤鳥跡俱沉絕，獨有扁舟興盡歸。
跋趙唐卿所藏訪戴圖·其二
作者：張元幹
朝代：宋

王孫胸次足丘壑，幻出山陰訪戴圖。
草屋柴扉閉風雨，客來空去得知無。
輓夢錫機宜寺簿·其一
作者：張元幹
朝代：宋

零落梁溪客，何堪鄭子悲。
閉門專學易，擁鼻愛哦詩。
臭味方投合，行藏罕遇知。
他年鄉飲酒，揚觶相威儀。
輓夢錫機宜寺簿·其三
作者：張元幹
朝代：宋

問疾方旬浹，殊驚不起傳。
所欽期異日，何意遽終天。
圖籍嗟空富，生涯衆漫憐。
保家宜有後，一角儻稱賢。
輓夢錫機宜寺簿·其二
作者：張元幹
朝代：宋

太府堅辭掾，平陽頃著功。
清貧名教樂，靜退昔賢風。
俛首稠人裏，甘心正論中。
胡然成鬼錄，骨相本三公。
輓寺丞許子如
作者：張元幹
朝代：宋

盛世黄門嗣，輕裘綠髮時。
傷心來故里，刮膜訪良醫。
春雨銘旌暗，東郊薤露悲。
人生得意早，遺恨在孤嫠。
輓少師相國李公·其一
作者：張元幹
朝代：宋

望表公師位，身兼將相權。
三朝更出入，一德奉周旋。
盍爲蒼生起，曾扶大厦顛。
何知老賓客，擁篲掃新阡。
輓少師相國李公·其三
作者：張元幹
朝代：宋

城守麾强弩，諸班果翕然。
雲梯攻正急，雨箭勇爭先。
中夜飛雷砲，平明破火船。
如公真徇國，繪像冠凌煙。
輓少師相國李公·其二
作者：張元幹
朝代：宋

往在東都日，傷心丙午年。
不從三鎮割，安得兩宮遷。
抗議行營上，排姦御榻前。
英風成昨夢，遺恨落窮邊。
輓少師相國李公·其五
作者：張元幹
朝代：宋

淚盡西州路，碑留峴首名。
買山緣荔子，爲圃養黄精。
所至登臨地，猶疑步履聲。
堂堂真漢相，天忍閟佳城。
輓少師相國李公·其四
作者：張元幹
朝代：宋

壯志深憂國，丹心篤愛君。
謗書興衆枉，諫疏在奇勳。
風咽梁谿水，山悲湛峴雲。
空餘雙舞鶴，鼓吹不堪聞。
輓李仲輔三首·其一
作者：張元幹
朝代：宋

畫省何心入，軺車隨分行。
急難頻太息，交友舊馳聲。
素月墮江影，白雞悲夜鳴。
繡衣無復出，部曲把銘旌。
輓李仲輔三首·其三
作者：張元幹
朝代：宋

人生真寄爾，天問竟悠哉。
三載重凶釁，一門皆異材。
尚疑書未報，遽有訃先來。
淚盡餘青血，秋風萬壑哀。
輓李仲輔三首·其二
作者：張元幹
朝代：宋

貌古期驚世，心夷合享年。
交遊稱長者，風味配先賢。
雁序飄零地，龍門寂寞邊。
不知誰作誄，著意翠珉鎸。
輓林天和·其一
作者：張元幹
朝代：宋

歎息宜春守，抽簪未亂歸。
不應徒告老，要是久知幾。
築室聊遮雨，耘田止療饑。
杜門何悔吝，牖下斂朝衣。
輓林天和·其二
作者：張元幹
朝代：宋

行配古君子，齒尊鄉丈人。
儻來名位晚，長往誄文新。
薤露空悲臘，芻靈不見春。
諸郎無過毀，壽考沒元身。
辛酉別楊聰父
作者：張元幹
朝代：宋

春風著意送將歸，爲賦清江落日低。
惜別更留烹玉鱠，寓居長記對青猊。
家山彼此歸心速，歧路東西客夢迷。
重把一樽成悵望，鶯啼綠暗草凄凄。
返正
作者：張元幹
朝代：宋

諸將爭傳檄，羣凶尚阻兵。
天旋黄屋正，日轉赤墀明。
喪亂多妖孽，經綸貴老成。
鯨鯢終必戮，草木已知生。
送前東陽于明府由鄂渚歸故林
作者：張元幹
朝代：宋

結東征車換黑貂，灞西風雨正瀟瀟。
茂陵久病書千卷，彭澤初歸酒一瓢。
帆背夕陽湓水闊，棹經滄海甑山遥。
殷勤爲謝南溪客，白首螢窗未見招。
送李文中主簿受代歸庭闈
作者：張元幹
朝代：宋

豹隱猶遮霧，鸞棲遂及瓜。
綠林方在境，綵服徑還家。
世路久來險，人情何用嗟。
胸中自丘壑，樂處是生涯。
送江子我歸嚴陵
作者：張元幹
朝代：宋

久客驚秋晚，懷歸更送君。
亂來俱避地，老去惜離羣。
山閣杯浮菊，江城雁度雲。
行行經釣瀨，時事不須聞。
送舒希古
作者：張元幹
朝代：宋

老舒古君子，送客皆善類。
觴行頗軒渠，一斗輒徑醉。
凉颸生白蘋，落日照紫翠。
驪駒雖在門，不下兒女淚。
儻復逢湘纍，更與問憔悴。
送言上人往見徑山老十四韻
作者：張元幹
朝代：宋

忽辭鼓山行，便作徑山去。
道人孤飛雲，腰包咄嗟具。
兩邊兄弟間，楊岐一條路。
禪許衆人參，院要大家住。
無是亦無非，何喜復何怒。
同粥鼓齋鐘，等燈籠露柱。
佛眼接竹庵，雲門透圓悟。
爾則有師承，心共成佛祖。
可笑世上兒，妄念分毀譽。
石火電光中，畢竟什麽處。
所得能幾多，造業不知數。
生死到頭來，請問末後句。
窮漢未必窮，富漢豈真富。
入門相見時，此話莫錯舉。
送趙公遠往建康
作者：張元幹
朝代：宋

王孫朝謁去，功業歎流年。
强項今三已，棲遲未九遷。
笑談曾擊賊，謀畧合臨邊。
秋雨長干路，歸時且著鞭。
送高集中赴漳浦宰
作者：張元幹
朝代：宋

三年烏石僧房居，忍饑待次真臞儒。
有意載酒問奇字，無事閉門抄異書。
一行作吏去漳水，斂版趨廊參刺史。
胸中豪氣半銷磨，稍覺風波生眼底。
高郎高郎君莫嗔，舉世未有如君貧。
毀官不復謁時宰，老大甘爲行路人。
君今業已臨民社，辦取催科時下下。
不然彭澤歸去來，簿領笞榜何爲哉。
男兒策勳有時節，家世況自圖雲臺。
遊廬山
作者：張元幹
朝代：宋

古木寒藤挽我住，身非靖節誰能留。
多慚不及鸞溪水，長向山前山後流。
遊東山二詠次李丞相韻·榴花谷
作者：張元幹
朝代：宋

公如謝傅暫閑身，我亦歸來效季真。
山屐數陪銷暇日，詩篇常許和陽春。
虛懷寄傲三休外，洗眼旁觀萬態新。
谷口榴花解迎客，騎鯨端爲謫仙人。
遊東山二詠次李丞相韻·鱣溪
作者：張元幹
朝代：宋

寒木高蘿幾曲溪，斷碑零落卧荒祠。
澄潭想像雲頭湧，懸瀑依稀雨脚垂。
地軸漫煩龍虎戰，天符那得鬼神私。
茫茫造物殊難曉，要是爲霖自有時。
過宿趙次張郊居二首·其一
作者：張元幹
朝代：宋

北客多流落，東村更寂寥。
肯同清夜夢，不待故人招。
月挂荒園竹，霜飛獨木橋。
聽雞休起舞，且共論天驕。
過宿趙次張郊居二首·其二
作者：張元幹
朝代：宋

莫歎交遊晚，相期歲月深。
秋來初識面，老去要知心。
燈火須更僕，杯盤取自斟。
平生王霸術，袖手有微吟。
過白彪訪沈次律有感十六韻
作者：張元幹
朝代：宋

天驕毒中原，國勢苦日削。
一爲虛聲摇，顛沛幾失脚。
翠華棲海隅，此戯亦太虐。
忽聞哀痛詔，迸淚向寥寞。
何當速悔禍，四海安耕鑿。
乃者浙西帥，望風先即却。
坐令臨安城，開關猶白著。
只今鋒鏑餘，寃鬼號冥漠。
賞罰二大柄，倒持示微弱。
豈無英雄人，戴宋心未薄。
有如沈使君，忠義等籌略。
始終誓復仇，志願久已確。
浮家來水村，避亂畏矰繳。
行矣收功名，遠過麒麟閣。
氣投平生歡，事付今夕噱。
吾衰世無用，鼓勇徒矍鑠。
過雲間黄用和新圃
作者：張元幹
朝代：宋

繚池剩欲開花徑，傍舍先須作草堂。
雨後不妨頻檢校，客來留得共徜徉。
故園怪我歸何晚，避地輸君樂未央。
待得功成方卜築，豈如强健享風光。
郭從範示及張安國諸公酬唱輒次嚴韻
作者：張元幹
朝代：宋

登樓乘暇日，喚客共澆愁。
春去花猶發，陰濃雨未休。
和詩真冷澹，得句總風流。
能遣西鄰老，殊無陋巷憂。
醉花陰
作者：張元幹
朝代：宋

紫樞澤笏趨龍尾。平入鈞衡位。春殿聽宣麻，爭喜登庸，何似今番喜。崑臺宜有神仙裔。奕世貂蟬貴。玉砌長蘭芽，好擁笙歌，長向花前醉。
醉花陰
作者：張元幹
朝代：宋

紫菊紅萸開犯早。獨佔秋光老。醞造一般清，比著芝蘭，猶自爭多少。霜刀剪葉呈纖巧。手拈迎人笑。雲鬢一枝斜，小閣幽窗，是處都香了。
醉花陰
作者：張元幹
朝代：宋

翠箔陰陰籠畫閣。昨夜東風惡。芳徑滿香泥，南陌東郊，惆悵妨行樂。傷春比似年時惡。潘鬢新來薄。何處不禁愁，雨滴花腮，和淚胭脂落。
醉落魄·一斛珠
作者：張元幹
朝代：宋

一枝冰萼。鬢雲低度橫波約。醉扶曾罥烏巾角。長是春來，腸斷寶釵落。羅衣乍怯香風薄。夜深花困遮垂幕。不堪往事尋思著。休問尊前，客惡主人惡。
醉落魄·一斛珠
作者：張元幹
朝代：宋

浮家泛宅。舊遊記霅溪蹤跡。此生已是天涯隔。投老誰知，還作三吳客。故人怪我疏髯黑。醉來猶似丁年日。光陰未肯成虛擲。蜀魄聲中，著處有春色。
醉落魄·一斛珠
作者：張元幹
朝代：宋

綠枝紅萼。江南芳信年年約。竹輿路轉溪橋角。晴日烘香，的皪疏籬落。玉臺粉面鉛華薄。畫堂長記深羅幕。惜花老去情猶著。客裡驚春，生怕東風惡。
醉落魄·一斛珠
作者：張元幹
朝代：宋

雲鴻影落。風吹小艇敧沙泊。津亭古木濃陰合。一枕灘聲，客睡何曾著。天涯萬里情懷惡。年華垂暮猶離索。佳人想見猜疑錯。莫數歸期，已負當時約。
陪李仲輔昆仲宿惠山寺
作者：張元幹
朝代：宋

蒼山崷崒中，殿古起野色。
仰空象緯高，撫事戎馬隔。
三子俱人豪，語默有典則。
安知今夕遊，值此老賓客。
危言驚鬼神，懷舊痛京國。
寄書白帝城，問道屈原宅。
三春聞竹枝，萬里共悽惻。
風來松柏悲，月落世界黑。
相看炯不寐，袖手了無策。
去去更酌泉，吾生易南北。
隴頭泉·多麗
作者：張元幹
朝代：宋

少年時，壯懷誰與重論。視文章、真成小技，要知吾道稱尊。奏公車、治安秘計，樂油幕、談笑從軍。百鎰黃金，一雙白璧，坐看同輩上青雲。事大謬，轉頭流落，徒走出修門。三十載，黃梁未熟，滄海揚塵。念向來、浩歌獨往，故園松菊猶存。送飛鴻、五絃寓目，望爽氣、西山忘言。整頓乾坤，廓清宇宙，男兒此志會須伸。更有幾、渭川垂釣，投老策奇勳。天難問，何妨袖手，且做閒人。
雍熙堂
作者：張元幹
朝代：宋

鼎彝勳業推元老，文采風流及後昆。
家世從來耐官職，百年猶見典刑存。
雒陽陳去非自符寶郎謫陳留酒官予時作丞澶淵舊僚友也有詩次韻
作者：張元幹
朝代：宋

寒水遶近郭，棲鴉蔽高原。
映带幽人居，暝色起草根。
衡門東南開，濁河日夜奔。
所喜古堤月，初出煙江村。
不入城市久，懶訪亡與存。
羨子了萬事，坐以一氣春。
青玉案
作者：張元幹
朝代：宋

平生百繞垂虹路。看萬頃、翻雲去。山澹夕暉帆影度。菱歌風斷，襪羅塵散，總是關情處。少年陳跡今遲暮。走筆猶能醉時句。花底自成心暗許。舊家春事，覺來客恨，分付疏篷雨。
青玉案
作者：張元幹
朝代：宋

月華冷沁花梢露。芳意戀、香肌住。心字龍涎饒濟楚。素馨風味，碎瓊流品，別有天然處。圍爐屈曲宜深炷。留取春光向朱戶。綠綺聲中誰暗許。小窗歸去，夢迴猶記，金鼎分雲縷。
青玉案
作者：張元幹
朝代：宋

水芝香遠搖紅影。泛瑞靄、橫山頂。縹緲笙歌雲不定。玉鉤斜掛，素蟾初滿，醉愜浮瓜冷。庭蘭戲彩傳金鼎。小袖青衫更輝映。誰道筠溪歸計近。秋風催去，鳳池難老，長把中書印。
青玉案
作者：張元幹
朝代：宋

王孫陌上春風鞚。蕊珠宴、雲軿從。歸去笙歌常醉擁。蠟殘花炬，月侵冰簟，慣作涼堂夢。玉人勸客釵斜鳳。條脫擎杯腕嫌重。燕子入簾飛畫棟。雨餘深院，漏催清夜，更軋秦箏送。
青玉案
作者：張元幹
朝代：宋

花王獨佔春風遠。看百卉、芳菲遍。五福長隨今日宴。粉光生豔，寶香飄霧，方響流蘇顫。壽祺堂上修篁畔。乳燕雙雙賀新院。玉斝明年何處勸。旌幢滿路，貂蟬宜面，歸覲黃金殿。
青玉案
作者：張元幹
朝代：宋

華裾玉轡青絲鞚。記年少、金吾從。花底朝回珠翠擁。曉鍾初斷，宿酲猶帶，綠鎖窗中夢。天涯相遇鞭鸞鳳。老去堂成更情重。月轉簷牙雲繞棟。涼吹香霧，酒迷歌扇，春筍傳杯送。
青玉案
作者：張元幹
朝代：宋

銀潢露洗冰輪皎。謫仙下、蓬萊島。簾卷橫山珠翠繞。生朝香霧，玳筵絲管，長醉壺天曉。金鑾夜鎖麻新草。入輔明光拜元老。看取明年人總道。中興賢相，太平時世，分外風光好。
題企疏堂
作者：張元幹
朝代：宋

出處當師漢大夫，立朝常擬賦歸歟。
賜金端爲供行樂，燕客猶疑是送車。
欲識吳門重解組，要符潭府向移書。
聞知剩有閑風月，宅相須留待小疏。
題六代祖師畫像
作者：張元幹
朝代：宋

一葦浮江雙履歸，花開震旦共傳衣。
本來心印無文字，畫到盧能足是非。
題忠上人墨梅
作者：張元幹
朝代：宋

寒梢的皪點昏鴉，雪後風前皎月華。
結習未除羞老眼，更看淡墨幻空花。
題獨愛軒
作者：張元幹
朝代：宋

此君風味極不淺，戶外俗人來未曾。
老石寒藤同一笑，我知公是在家僧。
題王巖起樂齋
作者：張元幹
朝代：宋

宦遊適樂土，宴坐名樂齋。
問君何獨樂，胸中高崔嵬。
軒裳儻來物，世途吁可哀。
紛然雞鶩爭，陷穽成禍胎。
不如尋蠹魚，簡編閱興衰。
萬事付杯酒，百年俱劫灰。
搘頤忽長嘯，妙想從天回。
人生行樂耳，勿爲華髮催。
驀山溪
作者：張元幹
朝代：宋

一番小雨，陡覺添秋色。桐葉下銀床，又送個、淒涼訊息。故鄉何處，搔首對西風，衣線斷，帶圍寬，衰鬢添新白。錢塘江上，冠蓋如雲積。騎馬傍朱門，誰肯念、塵埃墨客。佳人信杳，日暮碧雲深，樓獨倚，鏡頻看，此意無人識。
高尚居士·其一
作者：張元幹
朝代：宋

卜室高垣桑柘邊，空中來往盡飛仙。
似聞一舉三千里，更待成功上九天。
高尚居士·其二
作者：張元幹
朝代：宋

往在澶淵過我家，自憐凡骨走天涯。
丹青始識先生面，點化何時一粒砂。
魚遊春水
作者：張元幹
朝代：宋

芳洲生蘋芷。宿雨收晴浮暖翠。煙光如洗，幾片花飛點淚。清鏡空餘白髮添，新恨誰傳紅綾寄。溪漲岸痕，浪吞沙尾。老去情懷易醉。十二欄干慵遍倚。雙鳧人慣風流，功名萬里。夢想濃妝碧雲邊，目斷歸帆夕陽裡。何時送客，更臨春水。
鷓鴣天
作者：張元幹
朝代：宋

不怕微霜點玉肌。恨無流水照冰姿。與君著意從頭看，初見東南第一枝。人散後，雪晴時。隴頭春色寄來遲。使君本是花前客，莫怪殷勤為賦詩。
麥秋亭
作者：張元幹
朝代：宋

東坡喜雨事如此，吾舅名亭思不羣。
不問兩歧何許秀，且看十頃卷黄雲。
龍眠墨梅
作者：張元幹
朝代：宋

江南一枝春，歲久暗香滅。
怪得深夜寒，荒村映殘雪。
一覽亭
作者：張孝祥
朝代：宋

城中十萬戶，亭脚五千丈。
小退鴈鶩行，却立雲雨上。
主人心如此，坐了鏡中像。
沙尾是我船，煙波更空曠。
七夕
作者：張孝祥
朝代：宋

去年永州逢七夕，今年衡州逢七夕。
往來不敢怨道路，迎送但知慚吏卒。
年年七夕有定時，我行屬天那得知。
東西南北會逢汝，但願强健無所苦。
三塔寺阻雨·其一
作者：張孝祥
朝代：宋

塔上一鈴語，湖頭三日風。
蒼山在煙外，高浪與天通。
市迥薪芻少，僧殘像教空。
不妨留滯好，且看夕陽紅。
三塔寺阻雨·其二
作者：張孝祥
朝代：宋

倦客三杯酒，高僧一味茶。
凉風撼楊柳，晴日麗荷花。
鐸語時鳴塔，漁歌晚釣槎。
停艫快清憩，步穩襯明霞。
上丁齋宿
作者：張孝祥
朝代：宋

青衿陪祀憶初年，老矣齋居重慨然。
俎豆不知鵝鸛事，牲牢空薦犬羊羶。
北來被髮車連野，東去乘槎浪接天。
汲汲兩宮常旰食，受膰歸去淚如川。
上元設醮畢作長句
作者：張孝祥
朝代：宋

綠簡朱書自叩真，復爐香霧晚絪縕。
雪花便作茶花白，春色還隨月色新。
江漲不憂堤萬丈，年豐何啻粟千囷。
微生只擬休官去，拜胙歸來吉夢頻。
上封寺
作者：張孝祥
朝代：宋

七月十五夜，我在祝融峯。
與世隔幾塵，上天通九重。
手取白玉盤，納之朱陵宮。
羣山羅豆豋，萬籟酣笙鏞。
盡酌五湖水，勸我酒一鍾。
爲君賦長言，寫向西北風。
上辟廱
作者：張孝祥
朝代：宋

金銅隠花古龍澀，朱干大羽紛紜立。
寶鍾玉磬垂丁東，和鸞雍雍八音翕。
鯨吞虎噬二十年，至尊戎衣不解鞍。
里中小兒事刀劍，管鑰擲去塵漫漫。
真儒倏興明典禮，周庠連雲斬荆祀。
銀袍如雲拱翠華，師儒便坐講經旨。
丙戌七夕入衡陽境獨游岸傍小寺
作者：張孝祥
朝代：宋

七年暑中行，道路萬里賒。
今夕已七夕，我猶在天涯。
繫船蒼石根，人影散晚沙。
上岸是修竹，仄徑如行蛇。
茅屋四五間，往昔佛所家。
經禪劫火盡，舊觀初萌芽。
牆疊古瓦盆，僧披破袈裟。
喜聞拄杖聲，掃地自點茶。
何以爲我娛，冰雪汲井花。
一洗十日渴，分凉到童髽。
盈盈牛女期，不著雨洗車。
疏星銀漢動，新月玉鈎斜。
更呼老奚官，卷蘆作鳴笳。
莫驚潭中龍，聊起棲樹鴉。
丙戌七月望日自南臺遊福嚴書留山中
作者：張孝祥
朝代：宋

乞我一枝筇，經行又別峯。
水流仙界葉，風落化城鍾。
錫去泉無恙，車行石有蹤。
却憐磨衲老，曾見兩儒宗。
中秋書事
作者：張孝祥
朝代：宋

江月清光冷，波亭夜色奇。
流螢翻露草，倦鵲遶風枝。
素魄不長滿，故人頻語離。
有懷千里恨，若爲一杯辭。
中秋觀月齊雲樓用孫昌符韻
作者：張孝祥
朝代：宋

玉宇無塵夜氣清，銀河徹底素波明。
人應好月同千里，身在高樓近五城。
丹桂定知憐我老，綠尊何惜爲君傾。
建章鳷鵲當年夢，便欲憑空上玉京。
中隠
作者：張孝祥
朝代：宋

吾家中隠君，才比萬斛泉。
短小精悍姿，一劍當雄邊。
去年郴州賊，俯視衡嶽顛。
君從襄陽來，孤忠作戈鋋。
譚笑百雉安，凈洗湖嶺煙。
謂當酬王勳，金印如斗懸。
言歸遽如許，此意誰爲宣。
小隠即居山，大隠即居廛。
夫君處其中，政爾當留連。
早晚有詔書，喚君遠朝天。
欲爲中隠遊，更著三十年。
二郎神
作者：張孝祥
朝代：宋

坐中客。共千里、瀟湘秋色。漸萬寶西成農事了，䆉稏看、黃雲阡陌。喬□橘洲風浪穩，嶽鎮聳、倚天青壁。追前事、興亡相續，空與山川陳跡。南國。都會繁盛，依然似昔。聚翠羽明珠三市滿，樓觀湧、參差金碧。乞巧處、家家追樂事，爭要做、豐年七夕。願明年強健，百姓歡娛，還如今日。
以水仙花供都運判院·其一
作者：張孝祥
朝代：宋

十月西湖冰齒凉，梅間松下小齊房。
幽芳靚色天爲笑，落莫南來也自香。
以水仙花供都運判院·其二
作者：張孝祥
朝代：宋

瘴土風烟那有此，却疑姑射是前身。
冰肌玉骨誰消得，付與霜臺衣繡人。
以茶芽焦坑送周德友德友來索賜茶僕無之也·其一
作者：張孝祥
朝代：宋

帝家好賜矞雲龍，祇到調元六七公。
頼有家山供小草，猶堪詩老薦春風。
以茶芽焦坑送周德友德友來索賜茶僕無之也·其二
作者：張孝祥
朝代：宋

仇池詩中識焦坑，風味官焙可抗行。
鑽餘權倖亦及我，十輩走前公試烹。
仲欽寄民爲重齋詩和答·其一
作者：張孝祥
朝代：宋

齋中寒日影瓏葱，齋外參天十八公。
二十四州民樂否，莫教一物怨途窮。
仲欽寄民爲重齋詩和答·其三
作者：張孝祥
朝代：宋

德意丁寧到綠林，都捐刀劍作齊民。
皇華入奏天顔喜，趁得朝元第四春。
仲欽寄民爲重齋詩和答·其二
作者：張孝祥
朝代：宋

玉節南來兩使星，埋輪折檻有家聲。
不嫌齋榜民爲重，去國當時一葉輕。
仲欽寄民爲重齋詩和答·其五
作者：張孝祥
朝代：宋

蠻烟瘴雨侵行李，每向南雲有所思。
定自爲民忘涉險，請君細讀寄來詩。
仲欽寄民爲重齋詩和答·其四
作者：張孝祥
朝代：宋

行邊使者幾時回，寄我清風欲滿懷。
已把十詩鎸樂石，爲公滿意落新齋。
任守作醮爲民祈福先期而雪是日開霽
作者：張孝祥
朝代：宋

紫府仙人自列真，綠章封事更通神。
清塵已作連宵雪，不夜潜回萬屋春。
玉節朱幡來浩蕩，雲車風馬正紛綸。
步虛聲徹朝元路，便挈荷囊款帝闉。
借魏元理畫
作者：張孝祥
朝代：宋

復古殿中留醉墨，只今神品世間無。
衡山尚畫傳家寶，花鴨來禽肯借不。
偶得四月菊以奉提刑運使·其一
作者：張孝祥
朝代：宋

午陰籬落小裴回，底許清香鼻觀來。
定自霜臺風力峻，故教霜菊暑中開。
偶得四月菊以奉提刑運使·其二
作者：張孝祥
朝代：宋

金縷裁衣玉綴裳，掃除瘴暑作秋香。
一杯擬做重陽賞，更借西風一夜凉。
偶得新茶獻提刑丈既壽北堂太夫人亦可助齊眉之餉也
作者：張孝祥
朝代：宋

龍焙新春出尚方，細官佳句總堪嘗。
遥知舉案齊眉處，再拜萱堂壽未央。
元宵同張欽夫邵懷英分韻得紅旗字·其一
作者：張孝祥
朝代：宋

佳月妬纖雲，微和扇東風。
聊持一杯淥，共此千燈紅。
吾宗延閣英，聖學與天通。
且最治郡課，遂收活國功。
元宵同張欽夫邵懷英分韻得紅旗字·其二
作者：張孝祥
朝代：宋

邵子坐學官，今日有詔追。
道山萃竹帛，武庫森戈旗。
文武要兩有，腐儒不足爲。
明年燕端門，舉酒還相思。
入桂林歇滑石驛題碧玉泉
作者：張孝祥
朝代：宋

百折崎嶇嶺路頭，一環清駃石間流。
須君凈洗南來眼，此去山川勝北州。
入清江界地名九段田沃壤百里黄雲際天他處未有也
作者：張孝祥
朝代：宋

野水瀰漫欲漲川，稻雲烘日更連天。
定無適粵千金橐，可買臨江九段田。
黄犢眠邊高樹蔭，白雞啼處遠炊煙。
此中若許投簪紱，便老耡耰卜數椽。
八桂堂池上賞蓮納凉
作者：張孝祥
朝代：宋

山月半池白，水風終夜凉。
蛙聲作鼓吹，芰製爲衣裳。
萬里俱遠客，三人同一觴。
但使嶺海豐，此樂未渠央。
再和
作者：張孝祥
朝代：宋

借雨尋山故自奇，幕中佳客肯相隨。
清游端拜史君賜，此樂詎容兒輩知。
暗谷水來鳴雜佩，遠峯煙斷出脩眉。
庾樓百尺江千里，遥憶憑高政索詩。
再和
作者：張孝祥
朝代：宋

吾行聊復爾，處處賈胡留。
天入星沙晚，風連夢澤秋。
未容詩作祟，政要酒澆愁。
明月無人伴，携君鸚鵡洲。
再和·其一
作者：張孝祥
朝代：宋

雪屋因君發妙思，作歌可比漢芝房。
根塵巳證清凈慧，鼻觀仍薰知見香。
再和·其二
作者：張孝祥
朝代：宋

玉壺寒露映真色，霧閣雲窗立半身。
可但凌波學仙子，絕憐空谷有佳人。
再用韻·其一
作者：張孝祥
朝代：宋

雪中紙衾有奇趣，煖香夜作椒蘭熏。
毗耶丈室本無病，天女爲散花紛紜。
再用韻·其二
作者：張孝祥
朝代：宋

雪花如席風色惡，擁被圍爐門不開。
我亦窮閻車馬絕，一杯相屬望君來。
再用韻作五公詩
作者：張孝祥
朝代：宋

公如韓子定飛仙，更喜門人老玉川。
莫說詩筒頻度嶺，即看侯弁去朝天。
飛龍位正雲霄近，集鳳樓高采色鮮。
我欲扁舟君記否，但教歸去雜民編。
再用韻呈仲欽元順
作者：張孝祥
朝代：宋

今時朱仲欽，文字有奇氣。
潜幽覩天奧，雋永得古味。
袖手閲世紛，虛心餘樂地。
那持瘴野節，不從羽林騎。
埋輪吾宗英，補衮五色雉。
去年對延英，御坐再三起。
憂民甚己溺，稽古乃心醉。
天衢行日月，發軔從此始。
會當紀鴻業，我筆墨先泚。
相期并徵詔，禁殿直清邃。
尚憶此追游，班中語相謂。
我懷江湖去，初服反芰制。
閑邊靜成趣，岐路險多畏。
此事屬兩君，它年儻終惠。
長篇起予病，妙語充法施。
調高和難工，初學慚紙費。
郊原春無數，風日極清美。
已遣具方舟，重游更須記。
出郊
作者：張孝祥
朝代：宋

楚霧侵衣潤，湘江到眼明。
春連嶽麓寺，花滿定王城。
佳客真如此，天公却不晴。
空濛殊可意，沙濕馬蹄輕。
初得愛巖
作者：張孝祥
朝代：宋

高巖劃天門，仄徑通乳穴。
隈堆青螺髺，嵽嵲白玉闕。
外有虎豹蹲，中恐蛟蜃蟄。
東榮俯雷電，西出挾日月。
萬壑生悲風，六月不知熱。
但覺駭心目，未易紀筆舌。
平生山水趣，嶺海最奇絕。
洞府二十四，未厭屐齒折。
晚乃得游此，餘地皆僕妾。
同來六七士，嗜好頗相躡。
舉酒酹山神，慰汝久湮滅。
前日出城苗猶立槁今日過興安境上田水灌輸鬰然彌望有秋可必乃知賢者之政神速如此輒寄呈交代仲欽秘閣
作者：張孝祥
朝代：宋

筒車無停輪，木枧著高格。
秔稌接新潤，草木丐餘澤。
府公爲霖手，號令行頃刻。
願持一勺水，敬往壽南伯。
劉倅示崇寧上舍題名翰林其父也
作者：張孝祥
朝代：宋

崇寧天子開皇極，發揮神謨詔羣辟。
十八學士天與力，攀鱗附鳳才一日。
翰林尚書古遺直，不作三公奄窀穸。
當時盛事刊樂石，後五十年已今昔。
令我再拜三嘆息，尚有之子似世德，不羸其躬且赫奕。
勸范東叔飲
作者：張孝祥
朝代：宋

今代太史公，四海范氏門。
斯文十世澤，斑斑被諸孫。
我識叔西父，白玉比粹溫。
今來見令弟，俊氣百馬奔。
一第溷子耳，勿愧而家尊。
臨分無多言，更酌老瓦盆。
勸農以湘波不動楚山碧花壓闌干春晝長爲韻得干字
作者：張孝祥
朝代：宋

積雨已連月，長沙尚春寒。
今朝定何朝，喚客來江干。
問訊湘西寺，霧重江漫漫。
聊須萬斛舟，渡此千尺湍。
老松如相迎，翠落頭上冠。
却望城中花，寶髻垂珠鬘。
勸農有故事，般樂非所安。
薄晚會春園，老稚隨馬鞍。
彘肩侑尊酒，呼喚來同盤。
從容及鄙事，爾汝開心肝。
我是耕田夫，偶然此爲官。
飽不知稼穡，愧汝催租瘢。
願言各努力，長年好相看。
午憩道傍人家
作者：張孝祥
朝代：宋

一崦人家竹樹凉，午陰深處著胡床。
石泉政似煮茗沸，稻花已作炊秔香。
夢到家園歸自好，起尋官路去何長。
塵埃滿面迎西日，底處青山是故鄉。
卍庵自東林欲還蜀某以報恩招之大人賦詩勸請再次韻
作者：張孝祥
朝代：宋

憶携拄杖過東林，掣電奔雷聽法音。
青壁倚天元滿眼，白雲出岫本無心。
峩眉江嶮公無度，法眼泉清我欲尋。
手種庭前柏樹子，孤根應比鄉來深。
南歌子
作者：張孝祥
朝代：宋

人物羲皇上，詩名沈謝間。漫郎元自謾為官。醉眼瞢騰、只擬看湘山。小隱今成趣，鄰翁獨往還。野堂梅柳尚春寒。且趁華燈、頻泛酒船寬。
南歌子
作者：張孝祥
朝代：宋

儉德仁諸族，陰功格上清。焚香掃地夜朝真。看取名花浮玉、鑑齊精。寶篆融融滿，□流細細傾。雙親俱壽八千齡。卻捧紫皇飛詔、上蓬瀛。
南歌子
作者：張孝祥
朝代：宋

曾到蘄州不，人人說使君。使君才具合經綸。小試邊城、早晚上星辰。佳節重陽近，清歌午夜新。舉杯相屬莫辭頻。後日相思、我已是行人。
南歌子
作者：張孝祥
朝代：宋

路盡湘江水，人行瘴霧間。昏昏西北度嚴關。天外一簪初見、嶺南山。北雁連書斷，秋霜點鬢斑。此行休問幾時還。唯擬桂林佳處、過春殘。
南臺
作者：張孝祥
朝代：宋

我遊衡嶽巔，路半此歇脚。
風雷駕飛殿，日月隠傑閣。
闌干十萬里，仰視天一握。
遂訪紫虛君，歸時騎白鶴。
南鄉子
作者：張孝祥
朝代：宋

江上送歸船。風雨排空浪拍天。賴有清尊澆別恨，悽然。寶蠟燒花看吸川。楚舞對湘弦。暖響圍春錦帳氈。坐上定知無俗客，俱賢。便是朱張與少連。
卜算子
作者：張孝祥
朝代：宋

萬里去擔簦，誰識新豐旅。好事些兒說與郎，奴是姮娥侶。若到廣寒宮，但道奴傳語。待我仙郎折桂枝，揀個高枝與。
卜算子
作者：張孝祥
朝代：宋

雪月最相宜，梅雪都清絕。去歲江南見雪時，月底梅花發。今歲早梅開，依舊年時月。冷豔孤光照眼明，只欠些兒雪。
卜算子
作者：張孝祥
朝代：宋

風生杜若洲，日暮垂楊浦。行到田田亂葉邊，不見凌波女。獨自倚危欄，欲向荷花語。無奈荷花不應人，背立啼紅雨。
即事簡蘇廷藻
作者：張孝祥
朝代：宋

落日邊書急，秋風戰鼓多。
私憂真過計，長算合如何。
盡歛清淮戍，仍收瀚海波。
棲遲一尊酒，幽恨滿關河。
去年正月三日雪霽入昭亭訪應庵如庵二老今年在臨川追懷昔游用寄卍庵韻
作者：張孝祥
朝代：宋

蹇馿衝雪度松林，齧石溪流有令音。
旋摘白雲濡燥吻，更參黄蘗印初心。
嵐開複嶺雲千疊，凍合浮圖玉數尋。
一夢經年歸去好，宦情全薄此情深。
去臨川書西津漁家
作者：張孝祥
朝代：宋

作客臨川又一年，却尋歸路淺灘船。
宦游到處真聊爾，別恨何須更黯然。
夾道長紅慚父老，繞城濃碧記山川。
無端此地成留滯，定自從渠有宿緣。
同胡邦衡夜直
作者：張孝祥
朝代：宋

慕用高名二十年，敢期丹地接周旋。
先生義與雲天薄，老去心如鐵石堅。
夢了瓊崖身益壯，煙銷金塢臭空傳。
一尊莫惜空相屬，宮漏穿花夜色鮮。
吳伯承生孫交游共爲之喜凡七人分韻我亦從來識英物試教啼看定何如某得啼定字·其一
作者：張孝祥
朝代：宋

得孫當贊喜，喚客便分題。
樓鼓方行夜，天星恰照奎。
熊羆通夢寐，孔釋自提携。
湯餠那應晚，吾來爲止啼。
吳伯承生孫交游共爲之喜凡七人分韻我亦從來識英物試教啼看定何如某得啼定字·其二
作者：張孝祥
朝代：宋

吳郎薄軒冕，市隠室垂罄。
兒孫忽成行，乘除乃天定。
我女才三歲，此事當退聽。
賸欲便款門，積雨道苦濘。
吳伯承送苦笋消梅用來韻各賦一篇·其一
作者：張孝祥
朝代：宋

問訊湘西笋，政得夜來雨。
高標諸枉直，餘味良藥苦。
吳伯承送苦笋消梅用來韻各賦一篇·其二
作者：張孝祥
朝代：宋

脆圓供小摘，不待四月雨。
新詩同咀嚼，學子心獨苦。
吳城阻風
作者：張孝祥
朝代：宋

吳城山頭三日風，白浪如屋雲埋空。
北來大舸氣勢雄，車帆打鼓聲韸韸。
我船政爾不得去，跼促沙岸如鳬翁。
長年三老屢彈指，六月何曾北風起。
由來官儂多齟齬，世不汝諧神亦爾。
我愧此言呼使前，順風逆風皆偶然。
皇天廣大豈有意，想汝嗔喜庸非偏。
瓶中有粟囊有錢，與汝飽飯姑留連。
呈樞密劉恭父
作者：張孝祥
朝代：宋

鼎席方虛望已隆，上游那得更煩公。
敢言兩鎮成交契，自是孤根累化工。
舊弼新開元帥府，閑官且領太平宮。
歸家凈洗如椽筆，準擬燕然勒駿功。
和仲彌性煙霏佳句兼簡貳車·其一
作者：張孝祥
朝代：宋

收歛經綸寄一麾，戲分風月與煙霏。
醉餘綵筆三千首，老去蒼官四十圍。
露菊漙秋催落帽，蠟花摧夜照更衣。
登臨縱好難留滯，白髮雙親待汝歸。
和仲彌性煙霏佳句兼簡貳車·其二
作者：張孝祥
朝代：宋

引手星辰逼太微，盪胸雲物散空霏。
莫山好處青成案，秋月明時雪打圍。
竹洗佳人千點淚，荷翻仙子六銖衣。
西巖定有漁翁宿，障雨攔風不肯歸。
和仲欽題粉巖
作者：張孝祥
朝代：宋

一麾縻我欠追從，悵望千山紫翠重。
忽向郵筒得新句，知君正在碧蓮峯。
和伯承惠笋·其一
作者：張孝祥
朝代：宋

錦籜離離鄉觸藩，怒雷挾雨更追奔。
絕甘頼有吳公子，菌蠢貓頭不足論。
和伯承惠笋·其二
作者：張孝祥
朝代：宋

楚産惟渠可定交，時時隔壁望煙梢。
已煩穉子來相過，更有新詩送島郊。
和伯承送茶韻
作者：張孝祥
朝代：宋

佳句新茶亦太奇，嘗新即日未全遲。
掃除鴈鶩行邊事，細輾春風細讀詩。
和何子應賦不欺室韻
作者：張孝祥
朝代：宋

隆興天子開千齡，六龍飛天動潛鱗。
東嘉先生初召對，不欺之論驚廷臣。
誰令浮雲蔽白日，脫幘歸來環堵室。
巍巍烏府憶霜簡，凜凜螭坳有椽筆。
魏公眼力無餘子，與公周旋豈其死。
請公細讀不欺銘，一字之褒如魯史。
和劉國正覓雌黄·其一
作者：張孝祥
朝代：宋

劉郎家具少於車，只有詩囊未厭渠。
乞與丹鉛將底用，點勘腹中行秘書。
和劉國正覓雌黄·其二
作者：張孝祥
朝代：宋

蠻牋欹斜落傑句，清似秋月橫蛾眉。
口中雌黄蓋天下，聊欲教我煩新詩。
和如庵·其一
作者：張孝祥
朝代：宋

厭聽諸方三昧禪，却思夜雨對床眠。
欲知千偈如翻水，看取朝來綠漲川。
和如庵·其三
作者：張孝祥
朝代：宋

朝供爐香夜供燈，閑來落得困瞢騰。
如庵許我參堂去，長作昭亭粥飯僧。
和如庵·其二
作者：張孝祥
朝代：宋

不談世法不談禪，徹曉齁齁一覺眠。
箇裏神通元不小，回風急雨震山川。
和如庵·其五
作者：張孝祥
朝代：宋

道人受偈自然燈，筆底光芒夜夜騰。
詩成十手不供寫，鑿齒敢對彌天僧。
和如庵·其六
作者：張孝祥
朝代：宋

飛蛾撲撲誤占燈，火色何人要上騰。
我已澹然忘世味，蒲團紙帳只依僧。
和如庵·其四
作者：張孝祥
朝代：宋

一燈分作百千燈，光徧河沙正鬰騰。
稽首應庵休揀擇，直須傳與在家僧。
和子雲白蓮
作者：張孝祥
朝代：宋

仙人玉步摇，佛子白練衣。
新粧水底明，素手風中揮。
盈盈夜露光，灧灧秋江肥。
寒月分好色，朝霞借餘輝。
遥聞功德水，盡洗幻化非。
惟此妙花幢，坐受諸天圍。
鄉來孤山遊，末覺所見稀。
零落塞草邊，相逢故依依。
結實須及早，要令飽霜威。
采剝登君盤，勿嫌此么微。
和家君韻寄舅氏
作者：張孝祥
朝代：宋

夷齊之清格鄙頑，孳孳盜跖何曾閑。
空齋風定香縷直，但有書冊猶相關。
和張欽夫尋梅
作者：張孝祥
朝代：宋

寒梅本無心，適與春風期。
孤根擢歲晚，桃李更媢之。
取我碧玉壺，薦此白雪枝。
故人不可寄，耿耿空自奇。
故人隔湘江，獨立知者稀。
采香正滋蘭，忍饑不食薇。
拏舟許過我，此約不可違。
江南煙雨村，願與子俱歸。
和曾裘父韻送老人赴鎮九江
作者：張孝祥
朝代：宋

邊箭收聲江不波，廬山高處與天摩。
向來只作青鞋計，此去無如紫詔何。
塵滿庾樓煩翦拂，經餘蓮社更摩挲。
文成本自籌帷幄，不數黥彭戰伐多。
和欽夫喜雨
作者：張孝祥
朝代：宋

佛剎起香雲，高低一雨均。
使君心未已，閣老句還新。
喜入村鄉樂，凉生甕盎春。
莫嫌知稼穡，我是種田人。
和沈教授子壽賦雪三首·其一
作者：張孝祥
朝代：宋

北風吹來燕山雪，十萬王師方浴鐵。
風纏熊虎靈旗靜，凍合蛟龍寶刀折。
何人夜縛吳元濟，我欲從之九原隔。
東南固自王氣勝，西北那憂陣雲結。
豈無祖逖去誓江，已有辛毗來仗節。
和沈教授子壽賦雪三首·其三
作者：張孝祥
朝代：宋

天公作劇已三白，刮面東風利如鐵。
只今斗米錢數百，更說流民心欲折。
胡兒打圍涂塘北，煙火穹廬一江隔。
陛下宵衣甚焦勞，微臣私憂長鬰結。
爾曹忍凍不足說，我輩何時立奇節。
和沈教授子壽賦雪三首·其二
作者：張孝祥
朝代：宋

今年米貴更風雪，破屋荒凉冷於鐵。
道人三日不出門，卧聽欹簷竹枝折。
高吟忽送三十韻，覿面未覺千里隔。
比公也自可憐人，家徒四壁衣鶉結。
君不見漢時蘇子卿，窖中齧氈終持節。
和王景文·其一
作者：張孝祥
朝代：宋

陸行忌豺虎，水去怯風波。
世路險猶爾，客中愁更多。
吾生真漫與，天道合如何。
千古興亡意，臨風一放歌。
和王景文·其三
作者：張孝祥
朝代：宋

王師行六月，淮海靜無波。
元老前籌密，諸軍捷奏多。
西風向蕭瑟，北顧要誰何。
聞說收兵後，謳吟雜雅歌。
和王景文·其二
作者：張孝祥
朝代：宋

斯文到之子，砥柱閲頹波。
致主規模別，傷時疾疢多。
大臣讒賈誼，逆旅欠常何。
無路排閶闔，聊當扣角歌。
和總得居士康樂亭韻
作者：張孝祥
朝代：宋

尚憶池塘夢阿連，當時此意惜無傳。
薪車不障洪河决，喬木終隨故國顛。
柳下煅工真得道，竹林酒友謾稱賢。
先生義慨雲天薄，千載參渠活句禪。
和萬老
作者：張孝祥
朝代：宋

歸途正遼邈，此地更淹留。
落木千山夜，空江萬里秋。
聊爲無事飲，莫賦畔牢愁。
明發催船鼓，風帆過橘洲。
和蔡濟忠天字韻
作者：張孝祥
朝代：宋

憶我初識君，屈指今七年。
鹽車著騏驥，駑蹇紛爭先。
謂當對清閑，帝席半夜前。
稍使修世官，復近尺五天。
如何尚朱紱，亦墮嶺海邊。
前山春色多，佳樹午陰圓。
散策履幽徑，方舟下長川。
心目得開明，語笑爲芳鮮。
但恨暝色至，不得窮攀援。
尚欲夜然犀，下照蛟龍淵。
清遊渺難繼，歸夢蒼山巔。
須君換鵝帖，更敘山陰賢。
和蔡濟忠溪上
作者：張孝祥
朝代：宋

一潭秋水不見底，十里暮山無斷頭。
長恨公餘過溪晚，放教明月上扁舟。
和都運判院韻輒記即事·其一
作者：張孝祥
朝代：宋

登臨不但爲山水，玉節政爾觀民風。
因君引我看勝處，詩在千山煙雨中。
和都運判院韻輒記即事·其七
作者：張孝祥
朝代：宋

君詩我續貂不足，曹鄶大楚非匹儔。
要知二人唱必和，異日盛事傳中州。
和都運判院韻輒記即事·其三
作者：張孝祥
朝代：宋

先生名字帝所識，三節在道已相望。
早晚鳴珂朝玉闕，朱衣正在殿中央。
和都運判院韻輒記即事·其二
作者：張孝祥
朝代：宋

平生烟霞成痼疾，置在朝市殊不宜。
夢尋歸路向何許，淮南小山生桂枝。
和都運判院韻輒記即事·其五
作者：張孝祥
朝代：宋

綠簑青笠舟一葉，黄麻紫誥言如綸。
君扶日月行黄道，我向江湖作散人。
和都運判院韻輒記即事·其六
作者：張孝祥
朝代：宋

盆池雖小亦清深，要看澄泓印此心。
不嫌蛙黽相喧聒，夜靜恐有蛟龍吟。
和都運判院韻輒記即事·其四
作者：張孝祥
朝代：宋

便建油幢上木天，棠陰元不用蒲鞭。
南州小試調元手，國步多難政要賢。
和韓中父·其一
作者：張孝祥
朝代：宋

天入南郊白，雲連朔野昏。
弼臣開盛府，殤虜哭新魂。
聞道通軺傳，何當拜寢園。
荒寒歲將晚，愁絕更堪言。
和韓中父·其二
作者：張孝祥
朝代：宋

東鄰子韓子，憂國忘晨昏。
也作漳濱卧，誰招楚些魂。
舊勳留幕府，新渥到丘園。
家法傳來久，遲君一盡言。
咏梅次韻二首·其一
作者：張孝祥
朝代：宋

樓上簫聲欲斷魂，仙官分與一枝春。
旋摧粧額添新樣，細撚香鬚數玉塵。
月下精神宜淡貯，雪邊肌體更清勻。
老來花事無消息，只有君詩當寫真。
咏梅次韻二首·其二
作者：張孝祥
朝代：宋

天與孤標不受塵，生憎桃李鬭芳新。
詩成名下無虛士，花在身邊當麗人。
只恐素英欺白髮，試煩纖手插烏巾。
風流今代神仙尉，管得河陽縣裏春。
喜晴賦呈常守葉夢錫
作者：張孝祥
朝代：宋

史君憂民出至誠，欲晴未晴天所矜。
白衣老人無逢迎，香火未收東方明。
指揮六龍扶日行，羣陰卷盡見太清。
女擷柔桑男趁耕，熙熙和氣滿春城。
去年歲事已如許，田頭試聽老農語。
淛西更著五日雨，麥根爛盡種不土。
喜歸作
作者：張孝祥
朝代：宋

月地參差影，風簷取次花。
酒爲春主掌，貧是老生涯。
湖海扁舟去，江淮到處家。
扶持兩仙伯，丹鼎絢彤霞。
喜雨
作者：張孝祥
朝代：宋

已晴復雨雨還晴，慣閲人間夢不驚。
小立欄干搔短髮，亂雲飛度夕陽城。
城西晚步呈王亮采
作者：張孝祥
朝代：宋

城西行半日，佳客偶相隨。
古寺尋修竹，荒園讀斷碑。
三杯午時酒，一簇晚沙旗。
春色從今好，重來未可知。
壓雲亭
作者：張孝祥
朝代：宋

登臨多好處，第一壓雲亭。
水作高低白，山分遠近青。
人家半煙樹，客柁滿春汀。
賸欲留連晚，歸時更摘星。
壽老迓使者以齋素不置餞·其一
作者：張孝祥
朝代：宋

火雲飛電遠連天，太息齋厨几不羶。
定自隨車有甘雨，爲言星使早加鞭。
壽老迓使者以齋素不置餞·其二
作者：張孝祥
朝代：宋

藩府東行迓繡衣，海雲山月照旌麾。
錦囊賸有新詩句，寄與幽人莫遣遲。
夜半走筆酬壽翁·其一
作者：張孝祥
朝代：宋

短篷掀舞不得寐，忽枉新詩手自開。
主人留客不作意，更送一江風雨來。
夜半走筆酬壽翁·其二
作者：張孝祥
朝代：宋

二年塵土堆中坐，一到南樓眼暫開。
風靜江平留不得，待教黄鵠送詩來。
夜讀五公楚東酬唱輒書其後呈龜齡
作者：張孝祥
朝代：宋

同是清都紫府仙，帝教彈壓楚山川。
星躔錯落珠連緯，嶽鎮岧嶢柱倚天。
宮羽在縣金奏合，驊騮參隊寶花鮮。
平生我亦詩成癖，却悔來遲不與編。
大雨呈同行諸公
作者：張孝祥
朝代：宋

我船千斛初甚遲，上灘下灘風薄之。
百夫撐挽才得過，水淺舟大行無期。
同來賓客笑鈍滯，一葉自買如鳧鷖。
瞥波急槳亂藻荇，瞬息不見飈車馳。
忽然昨夜雷雨作，黑雲頹山風卷壑。
龍門春漲魚鱉亂，牛渚宵明鬼神惡。
篷翻纜斷泊不得，客只一身無處著。
長年絕叫客驚起，一浪先掀半船水。
囊衣漂盡到巾屢，一夜奔忙沙石裏。
我時甘寢殊不覺，但怪颼颼風到耳。
起來呼酒自勞苦，水滿凉生差可喜。
鄉來笑者今却悲，人生淹速那能知。
明朝轉柁我船快，喚客同船莫嫌隘。
大麥行
作者：張孝祥
朝代：宋

大麥半枯自浮沉，小麥刺水鋪綠針。
山邊老農望麥熟，出門見水放聲哭。
去年泠泠九月雨，秋苗不收一粒穀。
只今米價貴如玉，併日舉家纔食粥。
小兒索飯門前啼，大兒雖瘦把鋤犂。
晴時種麥耕荒隴，正好下秧無稻畦。
天仙子
作者：張孝祥
朝代：宋

三月灞橋煙共雨。拂拂依依飛到處。雪逑輕揚弄精神，撲不住。留不住。常系柔腸千萬縷。只恐舞風無定據。容易著人容易去。肯將心緒向才郎，待擬處。終須與。作個羅幃收拾取。
奉送李彥國還廬陵
作者：張孝祥
朝代：宋

李生來嶺南，自挾書一束。
食簞寄蕭寺，矻矻晝夜讀。
餘子讓頭角，文作翻手速。
小試不盡能，它日真可卜。
里中老仙伯，曾對玉堂宿。
高節老彌厲，名蓋斗南北。
掖垣我畏友，不愛萬鍾祿。
卷藏一丘下，勳業所迫逐。
子歸問道要，儲作饑歲穀。
富貴偶然耳，吾欲子金玉。
奉陪宣守任史君謁昭亭神祠·其一
作者：張孝祥
朝代：宋

緩驅千騎出朝京，喚得春回眼界青。
旗脚靈風來廟步，馬蹄山雪過昭亭。
極知太守懷忠款，端爲君王薦德馨。
慚愧去年冬十月，軍書徹夜聽鳴鈴。
奉陪宣守任史君謁昭亭神祠·其二
作者：張孝祥
朝代：宋

豐年已卜稻如京，雪盡春從草際青。
竹裏紅旗行點點，松間白塔見亭亭。
暖回宿麥開寒色，風約疎梅度晚馨。
却憶宣城李太白，也將詩句掣齋鈴。
奉題富文橫舟
作者：張孝祥
朝代：宋

山林城市不相得，此處俱勝天下降。
欲展江天一千里，橫舟西南更開窗。
好事近
作者：張孝祥
朝代：宋

一朵木犀花，珍重玉纖新摘。插向遠山深處，佔十分秋色。滿園桃李鬧春風，漫紅紅白白。爭似淡妝嬌面，伴蓬萊仙客。
好事近
作者：張孝祥
朝代：宋

萬瓦雪花浮，應是化工融結。仍看牡丹初綻，有層層千葉。鏤冰剪水更鮮明，說道真奇絕。來報主人佳兆，慶我公還闋。
子功補之遠送海錯甚珍
作者：張孝祥
朝代：宋

白彘烏羊見未曾，青蛇赤蟻當常珍。
忽驚海物來登坐，能致南烹有故人。
萬里漂流憐逐食，百年粗糲愧嘗新。
新篘恰趁來時熟，細酌梅花雪片春。
子雲壓境先遣詩次韻
作者：張孝祥
朝代：宋

相風日日問長年，鷁首遥知近箇邊。
別後情親難過我，故家人物更誰賢。
一尊且對荒城酒，六月休牽上水船。
小此淹留待追詔，公車歸奏牘三千。
子餘許修草堂遣句勸請
作者：張孝祥
朝代：宋

蓮社高人久寂寥，草堂風物故蕭蕭。
追還舊觀須公等，喚我它年寄一瓢。
定風波
作者：張孝祥
朝代：宋

鈴索聲乾夜未央。曲欄花影步淒涼。莫道嶺南冬更暖。君看。梅花如雪月如霜。見說牆西歌吹好，玉人扶坐勸飛觴。老子婆婆成獨冷。誰省。自挑寒灺自添香。
宵征
作者：張孝祥
朝代：宋

畏暑倦長道，呼童戒宵征。
三更渡前溪，溪水清且鳴。
舟人自相喚，炬火如疎星。
俯視亂石多，仰見北斗橫。
微微白露下，磔磔宿鳥驚。
竹輿出林薄，十里月漸明。
光采散草木，凉意侵冠纓。
寄張真父舍人·其一
作者：張孝祥
朝代：宋

玉珮瓊琚出近班，仙槎從此到人間。
聊須海內無雙士，往鎮坤維百二關。
御府應留霜簡看，鄉人休羨錦衣還。
嗚呼國步艱危日，補衮懸知欠仲山。
寄張真父舍人·其二
作者：張孝祥
朝代：宋

投分平生不數人，憶陪文館笑談新。
資中宰樹看成拱，荆府詩筒迹又陳。
已恨別離空歲月，那知解后亦參辰。
古來命駕須千里，薄宦區區愧此身。
寄方帥·其一
作者：張孝祥
朝代：宋

吳楚山河盡付公，君王長策在平戎。
人才王謝風流似，地望東西節制雄。
赤手尚能探虎穴，白頭空是釣魚翁。
將軍知我非徐庶，不向江邊起卧龍。
寄方帥·其二
作者：張孝祥
朝代：宋

賤子如今休說窮，玉麟銅虎信頻通。
君今持橐甘泉裏，我不投書苦海中。
且願耕桑依地主，長教溫飽荷天公。
回思三十三年事，一笑相逢兩禿翁。
寄當塗王守叔堅
作者：張孝祥
朝代：宋

隔江燈火夜深明，見說江城犬不驚。
黠虜頭顱當獻社，使君胸次有長城。
寄題向彥績史君采菊堂
作者：張孝祥
朝代：宋

史君天資高，夙昔事幽屏。
長懷渺丘壑，餘習謝鍾鼎。
東籬羲皇人，槁死骨已冷。
凄其千載後，妙處一笑領。
高堂娛白髮，兄弟極整整。
不須南陽泉，壽與日月等。
寒光亭
作者：張孝祥
朝代：宋

亭依三塔占清幽，松竹環除翠欲流。
晚色晴開千嶂月，波光冷浸一天秋。
瓊瑶影裏詩僧屋，雲錦香中釣客舟。
風送不知何處笛，雁聲驚起荻花洲。
寧淵觀
作者：張孝祥
朝代：宋

極目洪波渺，轟轟浪接天。
江心分殿宇，敕賜號寧淵。
日照山如畫，雲濃小似烟。
休尋蓬島地，只此水中仙。
將如會稽寄曾吉甫
作者：張孝祥
朝代：宋

起居一代文章老，闕寄音書恰二年。
詩債未還緣懶拙，官游如此竟危顛。
會稽舊有探書穴，賀監應尋載酒船。
我欲從公留十日，問公乞句手親編。
將至宣城和壁間韻寄王宣子
作者：張孝祥
朝代：宋

一笑歸來見在身，倒傾江水洗緇塵。
騎馿緩緩東風裏，知有工夫展故人。
將至池陽呈魯使君
作者：張孝祥
朝代：宋

珍重池陽魯使君，忘年交契獨情親。
江山佳處公開府，風雨來時我問津。
翠逼筍輿松徑合，綠隨秧馬稻畦新。
東歸賸作登臨好，病怯詩腸故惱人。
小山書院
作者：張孝祥
朝代：宋

萬里清江占一灣，叢生桂樹點幽閑。
誰人得似劉郎子，賦到淮南大小山。
小憩孫氏竹軒觀諸公詩·其一
作者：張孝祥
朝代：宋

開軒種竹仍留客，想見此翁强健時。
借我繩床小盤薄，爲君試讀壁間詩。
小憩孫氏竹軒觀諸公詩·其二
作者：張孝祥
朝代：宋

種竹主人今白髮，題詩客子半青雲。
北來南去何時了，風月依然只此君。
屢登橫舟欲賦不成阻風漢口乃追作寄趙富文楊齊伯
作者：張孝祥
朝代：宋

已過漢陽岸，却望橫舟山。
秀色挹不盡，西風將夢還。
我昔登橫舟，最愛漢陽樹。
橫舟今不見，樹色只如故。
公舟在青冥，我舟一浮萍。
闌干試拍手，我亦同舉酒。
山居
作者：張孝祥
朝代：宋

松韻笙竽徑，雲容水墨天。
人行秋色裏，鶑語落花邊。
修竹三間屋，清泉二頃田。
了無官府事，鷄犬慕神仙。
岸傍偶得木犀
作者：張孝祥
朝代：宋

天公不求金，富媼不復藏。
居然土同價，散作草木芳。
英英園中葵，一心傾太陽。
采采籬下菊，令汝壽命康。
惟此木之犀，更貯萬斛香。
雄姿傲霜雪，鱗甲森青蒼。
三賢鼎足立，正色凜相望。
豈比桃李徒，紅紫紛披昌。
聊息貪者心，來上君子堂。
歲晚從我遊，寘汝兄弟行。
幽興
作者：張孝祥
朝代：宋

海涵大陰日西墜，畫角一聲城欲閉。
柴門關上濯足眠，萬事不如高枕睡。
睡鄉廣大能我容，兀兀騰騰興莫窮。
推枕起瞻河漢曉，月明庭竹響清風。
庚辰二月夜雪
作者：張孝祥
朝代：宋

夜半雨鳴廊，晨起雪暗空。
不減臘月寒，故作昨日風。
融銀擁山腰，飛花滿裘茸。
辦此了不難，咳唾煩天工。
纖纖園中花，一夕無光容。
凜凜庭下松，巍然兩蒼龍。
庾樓和林黄中韻
作者：張孝祥
朝代：宋

九月扁舟下水風，一尊佳處與君同。
眼高四海氛塵外，詩在千山紫翠中。
傾坐只驚談麈白，踏筵不怕舞衫紅。
樓頭今古無窮事，醉倚胡床月滿空。
廣右無筆劉子思携一束來擇其尤者作字但如此它日中州有筆當愛惜也
作者：張孝祥
朝代：宋

劉侯贈我筆一束，筆鋒如錐管如玉。
不嫌夜艾剪銀燭，爲君一掃千兔禿。
廣右道中·其一
作者：張孝祥
朝代：宋

參天古木綠陰合，峻極層巒瀑布長。
啼鳥一聲家萬里，依然無語對斜陽。
廣右道中·其二
作者：張孝祥
朝代：宋

觸鼻野花香泛泛，勸歸啼鳥意諄諄。
嶺南三月已煩暑，猶向江頭細問津。
張仲欽朝陽亭
作者：張孝祥
朝代：宋

便合朝陽作鳳鳴，江亭聊此駐脩程。
南瞻御路臨雙闕，東望仙家接五城。
日上白門兵氣靜，春歸淮浦暗潮平。
遥憐莫府文書省，時下滄浪自濯纓。
張欽夫笋脯甚佳秘其方不以示人戲遣此詩
作者：張孝祥
朝代：宋

使君喜食笋，笋脯味勝肉。
秘法不肯傳，閉門課私僕。
君不見金谷饌客本萍虀，豪世藉此真成癡。
但令長須日致饋，不敢求君帳下兒。
張欽夫送笋脯與方俱來復作
作者：張孝祥
朝代：宋

笋脯登吾盤，可使食無肉。
鮭腥辟三舍，棕栮乃臣僕。
書生長有十甕虀，却笑虎頭骨相癡。
得君新法也大奇，且復從游錦綳兒。
從吳伯承乞茶
作者：張孝祥
朝代：宋

三月新茶猶未識，作詩去問野堂君。
春風有脚家家到，定爲粗官不見分。
從張唐卿乞韭黄
作者：張孝祥
朝代：宋

雪壓畦蔬僮手皸，度郎多日欠常珍。
懸知旅食初無恙，窖裏黄芽借得春。
從張欽夫覓紙
作者：張孝祥
朝代：宋

蜀江擣麻色勝玉，百金才能致一幅。
君家入則充棟宇，再拜未肯乞纖粟。
爲君破慳作此詩，擔囊揭篋應有時。
比鄰寒亡忌唇齒，君但勤渠送川紙。
德化漪嵐堂感二林碑六言
作者：張孝祥
朝代：宋

兩林文章翰墨，只今塵上牆陰。
炎凉莫作世態，是非當印吾心。
德慶范監州以子石硯寵假雖小而奇戲作·其一
作者：張孝祥
朝代：宋

曾侍虛皇玉案前，夜書繭紙筆如椽。
莫嫌此石規模小，一寸玄雲萬斛泉。
德慶范監州以子石硯寵假雖小而奇戲作·其二
作者：張孝祥
朝代：宋

端溪別駕極風流，白璧明珠不暗投。
笑我支床已多許，須君隠几更冥搜。
應庵退席蔣山來寄昭亭萬壽三請不得已而去輒贈長句兼簡蘇州內翰尚書·其一
作者：張孝祥
朝代：宋

逍遥丘壑欲忘年，忽作風蟬蛻骨仙。
鍾阜恰從三昧起，靈巖重要一燈傳。
極知掃迹終無策，且與臨岐快著鞭。
莫作山林城市想，從來大隠故居廛。
應庵退席蔣山來寄昭亭萬壽三請不得已而去輒贈長句兼簡蘇州內翰尚書·其二
作者：張孝祥
朝代：宋

不寄音書又隔年，因師問訊玉堂仙。
碧油早覺儒爲貴，青海應無箭可傳。
憶昔絲綸催喚仗，何時沙路聽鳴鞭。
生涯落寞公知否，準擬松江受一廛。
戲書贈蘇待問
作者：張孝祥
朝代：宋

從公覓此紙，欲與蘇待問。
醉中墨鴉黑，北風起雲陣。
明朝酒醒看，爲子傳心印。
子若不領略，取火燒作燼。
拾翠羽
作者：張孝祥
朝代：宋

春入園林，花信總諸遲速。聽鳴禽、稍遷喬木。夭桃弄色，海棠芬馥。風雨霽，芳徑草心頻綠。禊事才過，相次禁菸追逐。想千歲、楚人遺俗。青旗沽酒，各家炊熟。良夜遊，明月勝燒花燭。
故年家姚公挽章
作者：張孝祥
朝代：宋

世德方隆報，君恩未及封。
起家惟子好，弗壽竟誰鍾。
無復時中聖，遥憐不相舂。
隻雞吾阻往，抆淚睇喬松。
敬謝經略秘閣餘甘湯·其一
作者：張孝祥
朝代：宋

甘言誤我三折臂，良藥爲洗五斗腸。
欲知苦過味方永，請試君家肘後方。
敬謝經略秘閣餘甘湯·其二
作者：張孝祥
朝代：宋

此老才堪上諫坡，南州留滯意如何。
還將苦口劘英主，醫國懸知藥籠多。
早發衡山
作者：張孝祥
朝代：宋

飛廉盛怒土囊口，美滿風帆真快哉。
後日南山山下過，更留餘力掃塵埃。
明年重過次韻六言
作者：張孝祥
朝代：宋

世事風經兩過，此身遇坎乘流。
折腰不爲五斗，轍環或徧九州。
春盡日送聞人伯卿次家君韻
作者：張孝祥
朝代：宋

早年翰墨場，未見心已親。
筆底三峽流，胸次萬卷春。
相從未淹時，欲別故惱人。
敢賡老仙詩，索去不用頻。
昨日極暑今日極寒
作者：張孝祥
朝代：宋

昨日火流金，今日風折膠。
昨著綀布衣，今衣弊縕袍。
赤帝與玄冥，凜凜隔一宵。
聊將擁爐適，換此揮箑勞。
冰炭欲盈懷，炎凉不崇朝。
幻生過隙駒，是身九牛毛。
等是一寒暑，胡爲自詼嘲。
萬法從心生，心靜境亦消。
悟此本來無，絺綌同狐貂。
還當隠吾几，試聽萬竅號。
昭亭食柑
作者：張孝祥
朝代：宋

一雙分我洞庭秋，梨棗傍觀不那羞。
喚得風霜回齒頰，夜尋清夢五湖舟。
暑甚得雨與張文伯同登禪智寺
作者：張孝祥
朝代：宋

老火陵穉金，聚作三日熱。
舟行湘江上，蒸煮到魚鱉。
黑雲起東北，一震山石裂。
不知雨來處，但見風卷葉。
銀河倚天瀉，高浪舞飛雪。
只聽打篷聲，已覺凉意愜。
岸傍古佛屋，樓殿頗嵽嵲。
不辭衝泥去，一看雨脚闊。
吾宗紫巖客，窮苦志不懾。
自我來浯溪，奔走已旬浹。
我懶久廢學，愧子來挈挈。
相携得偉觀，爲子熾然說。
願子領話頭，吾今指摽月。
書懷
作者：張孝祥
朝代：宋

七夕在衡陽，九日在蘄州。
秋風浩如海，我行尚扁舟。
破帽不堪落，菊花空滿頭。
醉眼忽瞠若，悠然過滄洲。
月之四日至南陵大雨江邊之圩已有沒者入鄱陽境中山田乃以無雨爲病偶成一章呈王龜齡
作者：張孝祥
朝代：宋

圩田雨多水拍拍，山田政作龜兆拆。
兩般種田一般苦，一處祈晴一祈雨。
去年水大高田熟，低田不收一粒穀。
只今萬錢糴一斛，浙西排門煮稀粥。
聖神天子如堯湯，曰雨而雨暘而暘。
天公廣大豈有意，爾自作孽非天殃。
月夜與蔡濟忠曹公會汎舟自水東歸
作者：張孝祥
朝代：宋

一舸駕長風，銀河此路通。
波光連月白，燭影到江紅。
五嶺經星外，千山颶霧中。
不知今夜賞，更有幾人同。
有懷
作者：張孝祥
朝代：宋

故人春夢誰復見，故園梨花二月天。
丁祝主人時醉賞，荆州寒食又經年。
有懷長沙知識呈欽夫兄弟·其一
作者：張孝祥
朝代：宋

順寧去覆郎官錦，府谷仍監太府錢。
唯有吾宗老兄弟，閉門依舊絕韋編。
有懷長沙知識呈欽夫兄弟·其三
作者：張孝祥
朝代：宋

召公分陝是東鄰，天遠堂中好主人。
更喜新來黄太史，剩拚佳句了新春。
有懷長沙知識呈欽夫兄弟·其二
作者：張孝祥
朝代：宋

春風花柳又芳妍，更接髯郎水竹園。
小閣橫橋俱勝絕，只應欠我共開尊。
有懷長沙知識呈欽夫兄弟·其五
作者：張孝祥
朝代：宋

洛陽家世邢郎子，間止逍遥自在身。
病肺秋來定甦眚，可能乘興到沙津。
有懷長沙知識呈欽夫兄弟·其四
作者：張孝祥
朝代：宋

髯郎高卧元無恙，何日湘濱具一舟。
肯約春風同過我，爲公釃酒炙肥牛。
望江南·憶江南
作者：張孝祥
朝代：宋

朝元去，深殿扣瑤鍾。天近月明黃道冷，參回斗轉碧宵空。身在九光中。風露下，環佩響丁東。玉案燒香縈翠鳳，松壇移影動蒼龍。歸路海霞紅。
望江南·憶江南
作者：張孝祥
朝代：宋

談子醉，獨立睨東風。未試玉堂揮翰手，只今楚澤釣魚翁。萬事舉杯空。謀一笑，一笑與君同。身老南山看射虎，眼高四海送飛鴻。赤岸晚潮通。
朝謁南嶽
作者：張孝祥
朝代：宋

泰常嵩岱拱神州，玉帛閑來四十秋。
却到朱明回北首，憂時淚作九江流。
朱陵洞
作者：張孝祥
朝代：宋

黑雲起我趾，白雨過山脚。
却立朱陵洞，一望紫虛閣。
神丹吾已必，仙臂真可握。
試向靜處聽，空濛有笙鶴。
東坡
作者：張孝祥
朝代：宋

繫船著西日，曳杖過東坡。
暗井蛙成部，荒祠鳥作窠。
老仙騎鶴去，穉子飯牛歌。
興廢何須問，斯文自不磨。
東壩
作者：張孝祥
朝代：宋

固城朝送客，東壩晚留儂。
浙近風煙好，春回港汊通。
北來愁亂轍，南去喜疎篷。
不是趨朝市，松江學釣翁。
枕上聞雪呈趙郭二丈
作者：張孝祥
朝代：宋

上瑞來寧玉座憂，夜聲先到竹窗幽。
饑腸已作來年飽，病眼聊須臘月收。
高士清貧無弊履，故人狂興阻扁舟。
却思清曠江邊路，鶉兔成車酒自篘。
某頃蒙信陽使君教以邊字韻佳句伏讀降歎病倦答謝甚緩復不能奇仰俟斲削·其一
作者：張孝祥
朝代：宋

風流追數建安年，誰遣朱轓并塞邊。
舉國向來儒服少，是邦端有大夫賢。
須公帷幄收長策，著我江湖刺釣船。
池閣追凉肯臨否，紅粧翠蓋擁三千。
某頃蒙信陽使君教以邊字韻佳句伏讀降歎病倦答謝甚緩復不能奇仰俟斲削·其二
作者：張孝祥
朝代：宋

百適歸來又一年，投身烽火戍樓邊。
私憂自笑愚無策，制勝懸知國有賢。
北去燕然堪勒石，西來樊口看燒船。
中州更有王夫子，筆陣猶能獨掃千。
柳梢青
作者：張孝祥
朝代：宋

今年元夕。探盡江梅，都無訊息。草市梢頭，柳莊深處，雪花如席。一尊鄰里相過，也隨分、移時換節。玉輦端門，紅旗夜市、憑君休說。
柳梢青
作者：張孝祥
朝代：宋

溪南溪北。玉香消盡，翠嬌無力。月淡黃昏，煙橫清曉，都無訊息。無聊更繞空枝，斷魂遠、重招怎得。驛使歸來，戍樓吹斷，空成悽惻。
柳梢青
作者：張孝祥
朝代：宋

碧雲風月無多。莫被名韁利鎖。白玉為車，黃金作印，不戀休呵。爭如對酒當歌。人是人非恁麼。年少甘羅，老成呂望，必竟如何。
柳梢青
作者：張孝祥
朝代：宋

草底蛩吟。煙橫水際，月澹松陰。荷動香濃，竹深涼早，銷盡煩襟。發稀渾不勝簪。更客裡、吳霜暗侵。富貴功名，本來無意，何況如今。
柳梢青
作者：張孝祥
朝代：宋

重陽時節。滿城風雨，更催行色。隴樹寒輕，海山秋老，清愁如織。一杯莫惜留連，我亦是、天涯倦客。後夜相思，水長山遠，東西南北。
棲真寄南康錢守
作者：張孝祥
朝代：宋

憶昔姑蘇臺，實與君子別。
一別已六年，音書間何闊。
我行半天下，塵土汙鬚髮。
君亦抱艱棘，衣袂灑清血。
今日復何日，相望一山隔。
我領通玄府，乃在廬山北。
君宦山之南，兵衛森畫戟。
無由接杯酒，但可共明月。
作詩付郵筒，聊復寄消息。
椰子酒榼
作者：張孝祥
朝代：宋

矮胡生南方，託家碧山崖。
採擇供貢篚，扶持上天街。
愧此願慤姿，欲售久未諧。
道傍麴先生，風味故自佳。
逢渠即傾蓋，輸寫能開懷。
刮削出光彩，規繩去欹𠇗。
金玉豈足貴，膠漆真吾儕。
客來有嘉招，二士往必偕。
婆娑止坐隅，供饋煩金釵。
矮胡雖木强，醇德真無涯。
虛心實其腹，居然外形骸。
微物幸見用，棄置理則乖。
毛穎有封國，陶匏薦欽柴。
大藥起世痾，炮燔及根荄。
願子自洗濯，勿受塵埃埋。
暇日肯相從，醉經坐高齋。
楓橋
作者：張孝祥
朝代：宋

四年忽忽兩經過，古岸依然窣堵波。
借我繩牀消午暑，亂蟬鳴處竹陰多。
楞伽寺·其一
作者：張孝祥
朝代：宋

朱砂峯下楞伽寺，白髮僧生乙丑年。
乞我一杯清凈水，爲扶脚力上層巔。
楞伽寺·其三
作者：張孝祥
朝代：宋

山北山南劫火餘，如何留得此僧居。
可憐鐘閣三枝竹，無復山房萬卷書。
楞伽寺·其二
作者：張孝祥
朝代：宋

天圍欲盡三千界，地險真成百二關。
不向中峯最高處，諸君元未識廬山。
樞密端明先生寵分新茶將以麗句穆然清風久矣不作感歎之餘輒敢屬和·其一
作者：張孝祥
朝代：宋

伐山萬鼓震春雷，春鄉家山挽得回。
定自君王思苦口，便同金鼎薦鹽梅。
樞密端明先生寵分新茶將以麗句穆然清風久矣不作感歎之餘輒敢屬和·其三
作者：張孝祥
朝代：宋

詩腸隠隠轉饑雷，春困無人與喚回。
强續新詩終不似，空傳衣鉢向黄梅。
樞密端明先生寵分新茶將以麗句穆然清風久矣不作感歎之餘輒敢屬和·其二
作者：張孝祥
朝代：宋

先生筆勢挾風雷，春色先從筆底回。
却笑粗官成漫與，望林止渴竟無梅。
次家君韻·其一
作者：張孝祥
朝代：宋

柏禪工立雪，松壽不凋寒。
筆底波瀾壯，胸中宇宙寬。
登車慵攬轡，投檄願休官。
四海英名滿，懸知袖手難。
次家君韻·其二
作者：張孝祥
朝代：宋

憶昔金門直，通班玉殿寒。
風雲黄道近，日月太虛寬。
法錦羅千仗，宮花覆百官。
江湖歲將晚，未覺報君難。
次東坡先生韻·其一
作者：張孝祥
朝代：宋

微凉入船窗，秋水滿湘浦。
過盡前頭灘，只得夜來雨。
次東坡先生韻·其七
作者：張孝祥
朝代：宋

棧羊割肥紅，社甕撥濃綠。
再拜爲親壽，起舞自作曲。
次東坡先生韻·其三
作者：張孝祥
朝代：宋

悠然望江南，日出煙靄微。
倚門雙白髮，屈指待兒歸。
次東坡先生韻·其二
作者：張孝祥
朝代：宋

人魚不相及，挂頰以香餌。
因循十年錯，歸計覺今是。
次東坡先生韻·其五
作者：張孝祥
朝代：宋

朝發方良磯，莫宿白水灣。
寬作一月程，須見江南山。
次東坡先生韻·其八
作者：張孝祥
朝代：宋

閉門靜觀心，踵息閟天和。
從渠江頭人，尺水一丈波。
次東坡先生韻·其六
作者：張孝祥
朝代：宋

我程可默數，中秋過江池。
趁得江南米，新舂玉滿箕。
次東坡先生韻·其四
作者：張孝祥
朝代：宋

漁師來賣魚，船小風蕩漾。
得錢瞥波去，不怕江流漲。
次江州王知府叔堅韻·其一
作者：張孝祥
朝代：宋

說河不救癡兒渴，砥柱乃障頹波流。
庾公樓中三昧手，何時歸侍殿西頭。
次江州王知府叔堅韻·其七
作者：張孝祥
朝代：宋

何人列屋閉嬋娟，憶對清歌重慨然。
一笑相憐窮相眼，謾撩詩思入愁邊。
次江州王知府叔堅韻·其三
作者：張孝祥
朝代：宋

今朝放纜好天色，過午忽作打頭風。
却望江州纔十里，我船且繫蘆花中。
次江州王知府叔堅韻·其二
作者：張孝祥
朝代：宋

霜餘江北山如畫，歲晚家鄉稻作京。
萬里公方黄鵠舉，扁舟我自白鷗盟。
次江州王知府叔堅韻·其五
作者：張孝祥
朝代：宋

連城鼠璞不足唾，千金敝帚誰能酬。
只今機會不容髮，願借前箸君當謀。
次江州王知府叔堅韻·其八
作者：張孝祥
朝代：宋

經行有恨是陰雨，不見香爐生紫煙。
安得草堂容一榻，聽松聽水日高眠。
次江州王知府叔堅韻·其六
作者：張孝祥
朝代：宋

谷簾釀酒極清美，風味大似主人翁。
我有一尊正傾寫，却思煙雨庾樓中。
次江州王知府叔堅韻·其四
作者：張孝祥
朝代：宋

廬山突兀上霄漢，使君豪氣與相酬。
廬山雖好不足戀，歸矣當爲蒼生謀。
次韻·其一
作者：張孝祥
朝代：宋

空巖相望一牛鳴，不要郵籤報水程。
天接海光通外徼，地連江勢挾重城。
絲綸疊至龍恩重，綉斧前驅蜑霧平。
鳳閣鸞臺有虛位，請君從此振朝纓。
次韻·其二
作者：張孝祥
朝代：宋

饑腸得酒作雷鳴，痛飲狂歌不自程。
坐上波瀾生健筆，歸來鐘鼓動嚴城。
不應此地淹鴻業，盍與吾君致太平。
伏櫪壯心猶未已，須君爲我請長纓。
次韻南軒喜雨·其一
作者：張孝祥
朝代：宋

午窗溜雨忽潺潺，想見欣然阡陌間。
敬簡堂中有新事，水滿新池雨滿山。
次韻南軒喜雨·其三
作者：張孝祥
朝代：宋

天公有意不作難，一雨千里須臾間。
但得湖南今歲熟，我亦腰鎌歸故山。
次韻南軒喜雨·其二
作者：張孝祥
朝代：宋

北風吹雲如裂絲，赤龍卷水尾倒垂。
雷轟電激不敢駐，驅入吾家喜雨詩。
次韻南軒喜雨·其四
作者：張孝祥
朝代：宋

使君保障仍繭絲，可憐民屋如罄垂。
今朝一雨秋事了，便可高詠豐年詩。
次韻左舉善木樨
作者：張孝祥
朝代：宋

想見秋花插滿頭，遥憐不負此山遊。
一枝併與詩筒饋，氣壓西湖萬斛秋。
次韻黄子餘
作者：張孝祥
朝代：宋

縮肩得句極酸寒，何似黄郎咳唾間。
少日曾經諸老學，傳家自有祖師關。
詞林根柢今誰在，振古風流要力還。
我老故應無用此，因君猶欲更晞顔。
欲雪
作者：張孝祥
朝代：宋

欲雪未雪天模胡，凍行沙尾鶬鴰呼。
北風刮耳立不住，更騎鈍馬穿枯蘆。
兩生憐我意不舒，江頭三日占檣烏。
高堂明朝置安輿，買羊沽酒償勤渠。
欽夫和六言再用韻
作者：張孝祥
朝代：宋

君詩與物俱妙，鄙夫那敢抗衡。
芭蕉辟君三舍，笋脯亦須改評。
欽夫子明定叟夜話舟中欽夫說論語數解天地之心聖人之心盡在是矣明日賦詩以別
作者：張孝祥
朝代：宋

江北我歸去，湘西君卜居。
誰知對床語，勝讀十年書。
不飲清無寐，來朋樂有餘。
明朝千里別，密處幾曾疎。
欽夫折贈海桐賦詩定叟晦夫皆和某敬報况
作者：張孝祥
朝代：宋

童童翠蓋擁天香，窮巷無人亦自芳。
能致詩豪四公子，不教辜負好風光。
欽夫遣送箭笋日鑄甚珍用所寄伯承韻作六言便請過臨
作者：張孝祥
朝代：宋

君家稚箭寶茗，賜出太官水衡。
已約髯吳過我，更須君來細評。
止酒
作者：張孝祥
朝代：宋

飲酒見真性，此酒不可止。
一飲病三日，止酒寧獲已。
飲酒有別腸，勸酒無惡意。
既因酒成病，那識酒真味。
將軍罵不敬，次公醒而狂。
破面棖觸人，不如持空觴。
人言我止酒，似是遣客計。
但使客常滿，客醉我亦醉。
歸宗寺
作者：張孝祥
朝代：宋

兩峰雙澗水，萬古一篇詩。
玉局竟仙去，空山無此碑。
殿廬偶成
作者：張孝祥
朝代：宋

簾幕垂垂燕子風，宮花春盡翠陰濃。
日長禁直文書靜，寶爇時時一拆封。
水仙
作者：張孝祥
朝代：宋

浄色只應撩處士，國香今不落民家。
江城望斷春消息，故遣詩人詠此花。
水調歌頭
作者：張孝祥
朝代：宋

五嶺皆炎熱，宜人獨桂林。江南驛使未到，梅蕊破春心。繁會九衢三市，縹緲層樓傑觀，雪片一冬深。自是清涼國，莫遣瘴煙侵。江山好，青羅帶，碧玉簪。平沙細浪欲盡，陡起忽千尋。家種黃柑丹荔，戶拾明珠翠羽，簫鼓夜沈沈。莫問驂鸞事，有酒且頻斟。
水調歌頭
作者：張孝祥
朝代：宋

今夕復何夕，此地過中秋。賞心亭上喚客，追憶去年遊。千里江山如畫，萬井笙歌不夜，扶路看遨頭。玉界擁銀闋，珠箔卷瓊鉤。馭風去，忽吹到，嶺邊州。去年明月依舊，還照我登樓。樓下水明沙靜，樓外參橫斗轉，搔首思悠悠。老子興不淺，聊復此淹留。
水調歌頭
作者：張孝祥
朝代：宋

天上掌綸手，閫外折衝才。發蹤指示，平蕩全楚息氛埃。緩帶輕裘多暇，燕寢森嚴兵衛，香篆幾徘徊。襦絝見歌詠，桃李藉栽培。紫泥封，天筆潤，日邊來。趣裝入覲，行矣歸去作鹽梅。祖帳不須遮道，看取眉間一點，喜氣入尊罍。此去沙堤路，平步上三臺。
水調歌頭
作者：張孝祥
朝代：宋

客裡送行客，常苦不勝情。見公秣馬東去，底事卻欣欣。不為青氈俯拾，自是公家舊物，何必更關心。且喜謝安石，重起為蒼生。聖天子，方側席，選豪英。日邊仍有知己，應剡薦章間。好把文經武略，換取碧幢紅旆，談笑掃胡塵。勳業在此舉，莫厭短長亭。
水調歌頭
作者：張孝祥
朝代：宋

江山自雄麗，風露與高寒。寄聲月姊，借我玉鑑此中看。幽壑魚龍悲嘯，倒影星辰搖動，海氣夜漫漫。湧起白銀闋，危駐紫金山。表獨立，飛霞佩，切雲冠。漱水濯雪，眇視萬里一毫端。回首三山何處，聞道群仙笑我，要我欲俱還。揮手從此去，翳風更驂鸞。
水調歌頭
作者：張孝祥
朝代：宋

淮楚襟帶地，雲夢澤南州。滄江翠壁佳處，突兀起紅樓。憑仗使君胸次，與問老仙何在，長嘯俯清秋。試遣吹簫看，騎鶴恐來遊。欲乘風，凌萬頃，泛扁舟。山高月小，霜露既降，凜凜不能留。一吊周郎羽扇，尚想曹公橫槊，興廢兩悠悠。此意無盡藏，分付水東流。
水調歌頭
作者：張孝祥
朝代：宋

湖海倦遊客，江漢有歸舟。西風千里，送我今夜岳陽樓。日落君山雲氣，春到沅湘草木，遠思渺難收。徙倚欄杆久，缺月掛簾鉤。雄三楚，吞七澤，隘九州。人間好處，何處更似此樓頭。欲吊沈累無所，但有漁兒樵子，哀此寫離憂。回首叫虞舜，杜若滿芳洲。
水調歌頭
作者：張孝祥
朝代：宋

濯足夜灘急，晞髮北風涼。吳山楚澤行遍，只欠到瀟湘。買得扁舟歸去，此事天公付我，六月下滄浪。蟬脫塵埃外，蝶夢水雲鄉。制荷衣，紉蘭佩，把瓊芳。湘妃起舞一笑，撫瑟奏清商。喚起九歌忠憤，拂拭三閭文字，還與日爭光。莫遣兒輩覺，此樂未渠央。
水調歌頭
作者：張孝祥
朝代：宋

猩鬼嘯篁竹，玉帳夜分弓。少年荊楚劍客，突騎錦襜紅。千里風飛雷厲，四校星流慧掃，蕭斧銼春蔥。談笑青油幕，日奏捷書同。詩書帥，黃閣老，黑頭公。家傳鴻寶秘略，小試不言功。聞道璽書頻下，看即沙堤歸去，帷幄且從容。君王自神武，一舉朔庭空。
水調歌頭
作者：張孝祥
朝代：宋

紫橐論思舊，碧落拜除新。內家敕使，傳詔親付玉麒麟。千里江山增麗，是處旌旗改色，佳氣鬱輪囷。看取連宵雪，借與萬家春。建崇牙，開盛府，是生辰。十州老稚，都向今日祝松椿。多少活人陰德，合享無邊長算，唯有我知君。來歲更今日，一氣轉洪鈞。
水調歌頭
作者：張孝祥
朝代：宋

艤棹太湖岸，天與水相連。垂虹亭上，五年不到故依然。洗我征塵三鬥，快揖商飆千里，鷗鷺亦翩翩。身在水晶闋，真作馭風仙。望中秋，無五日，月還圓。倚欄清嘯孤發，驚起壑龍眠。欲酹鴟夷西子，未辦當年功業，空系五湖船。不用知餘事，蓴鱠正芳鮮。
水調歌頭
作者：張孝祥
朝代：宋

螯禁輟頗牧，熊拭賴龍黃。一時林莽千險，蜂午要驅攘。金版六韜初拭，煙斂山空野回，低草見牛羊。旒纊釋南顧，戈甲濯銀潢。玉書下，褒懿績，促曹裝。帝宸天近，紅旆東去帶朝陽。歸輔五雲丹陛，回首楚樓千里，遺愛滿瀟湘。應記依劉客，曾此奉離觴。
水調歌頭
作者：張孝祥
朝代：宋

隆中三顧客，圯上一編書。英雄當日感會，餘事了寰區。千載神交二子，一笑眇然茲世，卻願駕柴車。長憶淮南岸，耕釣混樵漁。忽扁舟，凌駭浪，到三吳。綸巾羽扇容與，爭看列仙儒。不為蓴鱸笠澤，便卦衣冠神武，此興渺江湖。舉酒對明月，高曳九霞裾。
水調歌頭
作者：張孝祥
朝代：宋

雪洗虜塵靜，風約楚雲留。何人為寫悲壯，吹角古城樓。湖海平生豪氣，關塞如今風景，剪燭看吳鉤。勝喜然犀處，駭浪與天浮。憶當年，周與謝，富春秋。小喬初嫁，香囊未解，勳業故優遊。赤壁磯頭落照，肥水橋邊衰草，渺渺喚人愁。我欲乘風去，擊楫誓中流。
水調歌頭
作者：張孝祥
朝代：宋

雲海漾空闊，風露凜高寒。仙翁鶴駕，羽節縹緲下天端。指點虛無徵路，時見雙鳧飛舞，揮斥隘塵寰。吹笛向何處，海上有三山。綵衣新，魚服麗，更朱顏。蟠桃未熟，千歲容與且人間。早晚金泥封詔，歸侍玉皇香案，踵武列仙班。玉骨自難老，未用九霞丹。
水調歌頭
作者：張孝祥
朝代：宋

青嶂度雲氣，幽壑舞迴風。山神助我奇觀，喚起碧宵龍。電掣金蛇千丈，雷震靈鼉萬壘，洶洶欲崩空。盡瀉銀潢水，傾入寶蓮宮。坐中客，凌積翠，看奔洪。人間應失匕箸，此地獨從容。洗了從來塵垢，潤及無邊焦槁，造物不言功。天宇忽開霽，日在五雲東。
汎湘江
作者：張孝祥
朝代：宋

十日行湘江，湘水清而溫。
不療亭午渴，却憶土井渾。
道傍古剎竿，著屋高樹根。
飛泉出山腹，甘冷冰瓶盆。
何止解百憂，一灑塵埃昏。
設供者誰與，稽首兩足尊。
江行再用前韻
作者：張孝祥
朝代：宋

澤畔行吟我獨醒，歸程不計短長亭。
西風送浪頭頭白，芳草隨人段段青。
昨夜疎篷猶窘雨，今朝嚴鼓欲侵星。
無人去喚華容宰，畫我江行作小屏。
洗塵贈張立之判官
作者：張孝祥
朝代：宋

立之居糟丘，胸有萬斛塵。
歸來卧西窗，涇渭自此分。
汙泥生芙蕖，榛墟有白雲。
莫厭吏事煩，願子清天君。
浣溪沙
作者：張孝祥
朝代：宋

一片西飛一片東。高情已逐落花空。舊歡休問幾時重。結習正如刀舔蜜，掃除須著絮因風。請君持此問龍公。
浣溪沙
作者：張孝祥
朝代：宋

六客西來共一舟。吳兒踏浪剪輕鷗。水光山色翠相浮。我欲吹簫明月下，略須停棹晚風頭。從前五度到蘄州。
浣溪沙
作者：張孝祥
朝代：宋

冉冉幽香解鈿囊。蘭橈煙雨暗春江。十分清瘦為簫郎。遙憶牙檣收楚纜，應將玉箸點吳妝。有人縈斷九迴腸。
浣溪沙
作者：張孝祥
朝代：宋

北苑春風小鳳團。炎州瀋水勝龍涎。殷勤送與繡衣仙。玉食鄉來思苦口，芳名久合上凌煙。天教富貴出長年。
浣溪沙
作者：張孝祥
朝代：宋

卷旗直入蔡州城。只倚精忠不要兵。賊營半夜落妖星。萬旅雲屯看整暇，十眉環坐卻娉婷。白麻早晚下天庭。
浣溪沙
作者：張孝祥
朝代：宋

只倚精忠不要兵。卷旗直入蔡州城。賊營半夜落妖星。萬旅雲屯看整暇，十眉環坐卻娉婷。白麻早晚下天庭。
浣溪沙
作者：張孝祥
朝代：宋

只說閩山錦繡帷。忽從團扇得生枝。縐紅衫子映豐肌。春線應憐壺漏永，夜針頻見燭花摧。塵飛一騎憶來時。
浣溪沙
作者：張孝祥
朝代：宋

同是瀛州冊府仙。只今聊結社中蓮。胡笳按拍酒如川。喚起封姨清晚景，更將荔子薦新圓。從今三夜看蟬娟。
浣溪沙
作者：張孝祥
朝代：宋

妒婦灘頭十八姨。顛狂無賴佔佳期。喚它滕六把春欺。﹀︽鶯鶯並燕燕，悽惶柳柳與梅梅。東君獨自落便宜。
浣溪沙
作者：張孝祥
朝代：宋

妙手何人為寫真。只難傳處是精神。一枝占斷洛城春。暮雨不堪巫峽夢，西風莫障瘐公塵。扁舟湖海要詩人。
浣溪沙
作者：張孝祥
朝代：宋

宮柳垂垂碧照空。九門深處五雲紅。朱衣只在殿當中。細拈絲梢龍尾北，緩攜綸旨鳳池東。阿婆三五笑春風。
浣溪沙
作者：張孝祥
朝代：宋

寶蠟燒春夜影紅。梅花枝傍錦薰籠。曲瓊低卷瑞香風。萬里江山供燕几，一時賓主看談鋒。問君歸計莫匆匆。
浣溪沙
作者：張孝祥
朝代：宋

射策金門記昔年。又交藩翰入陶甄。不妨衣缽再三傳。粉淚但能添楚竹，羅巾誰解系吳船。捧杯猶願小留連。
浣溪沙
作者：張孝祥
朝代：宋

已是人間不繫舟。此心元自不驚鷗。臥看駭浪與天浮。對月只應頻舉酒，臨風何必更搔頭。暝煙多處是神州。
浣溪沙
作者：張孝祥
朝代：宋

康樂亭前種此君。重來風月苦留人。兒童竹馬笑談新。今代孟士仍好客，政成歸去眷方新。十眉環坐晚妝勻。
浣溪沙
作者：張孝祥
朝代：宋

我是臨川舊史君。而今欲作嶺南人。重來遼鶴事猶新。去路政長仍酷暑，主公交契更情親。橫秋閣上晚風勻。
浣溪沙
作者：張孝祥
朝代：宋

方舡載酒下江東。簫鼓喧天浪拍空。萬山紫翠映雲重。擬看岳陽樓上月，不禁石首岸頭風。作箋我欲問龍公。
浣溪沙
作者：張孝祥
朝代：宋

日暖簾幃春畫長。纖纖玉指動抨床。低頭佯不顧檀郎。豆蔻枝頭雙蛺蝶，芙蓉花下兩鴛鴦。壁間聞得唾茸香。
浣溪沙
作者：張孝祥
朝代：宋

晚雨瀟瀟急做秋。西風涼鬢已颼颼。燭花明夜酒花浮。醉眼定知非妙賞，□詞端為□□留。想君涇渭不同流。
浣溪沙
作者：張孝祥
朝代：宋

樓下西流水拍堤。樓頭日日望春歸。雪晴風靜燕來遲。留得梅花供半額，要將楊葉畫新眉。莫教辜負早春時。
浣溪沙
作者：張孝祥
朝代：宋

湓浦從君已十年。京江仍許借歸船。相逢此地有因緣。十萬貔貅環武帳，三千珠翠入歌筵。功成去作地行仙。
浣溪沙
作者：張孝祥
朝代：宋

灩灩湖光綠一圍。修林斷處白鷗飛。天機雲錦蘸空飛。乞我百弓真可老，為公一飲醉忘歸。扁舟日日弄晴暉。
浣溪沙
作者：張孝祥
朝代：宋

玉節珠幢出翰林。詩書謀帥眷方深。威聲虎嘯復龍吟。我是先生門下士，相逢有酒且教斟。高山流水遇知音。
浣溪沙
作者：張孝祥
朝代：宋

穩泛仙舟上錦帆。桃花清浪舞清灣。壽星相伴到人間。黃石公傳三百字，西王母授九霞丹。銀潢有路接三山。
浣溪沙
作者：張孝祥
朝代：宋

細仗春風簇翠筵。爛銀袍拂禁爐煙。旃書名字壓宮垣。太學諸生推獨步，玉堂學士合登仙。乃翁種德滿心田。
浣溪沙
作者：張孝祥
朝代：宋

絕代佳人淑且真。雪為肌骨月為神。燭前花底不勝春。倚竹袖長寒卷翠，凌波襪小暗生塵。十分京落舊家人。
浣溪沙
作者：張孝祥
朝代：宋

羅襪生塵洛浦東。美人春夢瑣窗空。眉山蹙恨幾千重。海上蟠桃留結子，渥窪天馬去追風。不須多怨主人公。
浣溪沙
作者：張孝祥
朝代：宋

臘後春前別一般。梅花枯淡水仙寒。翠雲裘著紫霞冠。仙品只今推第一，清香元不是人間。為君更拭小龍團。
浣溪沙
作者：張孝祥
朝代：宋

行盡瀟湘到洞庭。楚天闊處數峰青。旗梢不動晚波平。紅蓼一灣紋纈亂，白魚雙尾玉刀明。夜涼船影浸疏星。
浣溪沙
作者：張孝祥
朝代：宋

霜日明宵水蘸空。鳴鞘聲裡繡旗紅。澹煙衰草有無中。萬里中原烽火北，一尊濁酒戍樓東。酒闌揮淚向悲風。
浣溪沙
作者：張孝祥
朝代：宋

鳷鵲樓高晚雪融。鴛鴦池暖暗潮通。鬱金黃染柳絲風。油壁不來春草綠，欄干倚遍夕陽紅。江南山色有無中。
浪淘沙
作者：張孝祥
朝代：宋

溪練寫寒林。雲重煙深。樓高風惡酒難禁。徙倚闌干誰共語，江上愁心。清興滿山陰。鴻斷魚沈。一書何啻值千金。獨扶瑤微弦欲斷，憑寄知音。
浪淘沙
作者：張孝祥
朝代：宋

琪樹間瑤林。春意深深。梅花還被曉寒禁。竹裡一枝斜向我，欲訴芳心。樓外卷重陰。玉界沈沈。何人低唱醉泥金。掠水飛來雙翠碧，應寄歸音。
清平樂
作者：張孝祥
朝代：宋

油幢畫戟。玉鉉調春色。勳閥諸郎俱第一。風流前輩敵。玉人雙鞚華□。翠雲深處消搖。有客留君東閣，時聞風下笙簫。
減字木蘭花
作者：張孝祥
朝代：宋

一尊留夜。賓蠟烘簾光激射。凍合銅壺。細聽冰簷夜剪酥。清愁冉冉。酒喚紅潮登玉臉。明日重看。玉界瓊樓特地寒。
減字木蘭花
作者：張孝祥
朝代：宋

人間奇絕。只有梅花枝上雪。有個人人。梅樣風標雪樣新。芳心不展。嫩綠陰陰愁冉冉。一笑相看。試薦冰磐一點酸。
減字木蘭花
作者：張孝祥
朝代：宋

佳人絕妙。不惜千金頻買笑。燕奼鶯嬌。始遣清歌透碧宵。主人好事。更倒一尊留客醉。我醉思家。月滿南池欲漾花。
減字木蘭花
作者：張孝祥
朝代：宋

吹簫泛月。往事悠悠休更說。拍碎琉璃。始覺從前萬事非。清齊淨戒。休作斷腸垂淚債。識破囂塵。作個逍遙物外人。
減字木蘭花
作者：張孝祥
朝代：宋

愛而不見。立馬章臺空便面。想像娉婷。只恐丹青畫不成。詩人老去。恰要鶯鶯相伴住。試與平章。歲晚教人枉斷腸。
減字木蘭花
作者：張孝祥
朝代：宋

慈闈生日。見說今年年九十。戲彩盈門。大底孩兒七個孫。人間喜事。只這一般難得似。願我雙親。都似君家太淑人。
減字木蘭花
作者：張孝祥
朝代：宋

春如有意。未接年華春已至。春事還新。多得年時五日春。春郊便綠。只向臘前春已足。屈指元宵。正是新春二十朝。
減字木蘭花
作者：張孝祥
朝代：宋

枷花搦柳。知道東君留意久。慘綠愁紅。憔悴都因一夜風。輕狂蝴蝶。擬欲扶持心又怯。要免離披。不告東君更告誰。
減字木蘭花
作者：張孝祥
朝代：宋

江頭送客。楓葉荻花秋索索。絃索休彈。清淚無多怕溼衫。故人相遇。不醉如何歸得去。我醉望歸。煙滿空江月滿堤。
減字木蘭花
作者：張孝祥
朝代：宋

阿誰曾見。馬上牆陰通半面。玉立娉婷。一點靈犀寄目成。明朝重去。人在橫溪溪畔住。喬木千章。搖落霜風只斷腸。
游湖山贈圓禪六言
作者：張孝祥
朝代：宋

素香無脂粉氣，好語諧韶濩音。
有人問西來意，門前秋水沉沉。
湖上晚歸遇雨
作者：張孝祥
朝代：宋

陰雲靄靄草萋萋，晚過東湖雨濕衣。
細柳含煙凝翠色，浮鷗戲水弄晴暉。
輕舟繫纜斜依岸，釣子收綸欲下磯。
湖上人家未扃戶，兒童蓑笠負薪歸。
湖湘以竹車激水秔稻如雲書此能仁院壁
作者：張孝祥
朝代：宋

象龍喚不應，竹龍起行雨。
聯綿十車輻，伊軋百舟櫓。
轉此大法輪，救汝旱歲苦。
橫江鎖巨石，濺瀑疊城鼓。
神機日夜運，甘澤高下普。
老農用不知，瞬息了千畝。
抱孫带黄犢，但看翠浪舞。
餘波及井臼，舂玉飲酡乳。
江吳誇七蹋，足繭腰背僂。
此樂殊未知，吾歸當教汝。
湘中館
作者：張孝祥
朝代：宋

雲去月在沙，潦凈秋滿川。
北斗挂落木，西風送歸船。
去年過湘中，夜半投馬鞭。
篝燈洗塵土，所見只屋椽。
雞鳴問前途，殘夢兀擔肩。
那知闌干外，有此山水妍。
微微清露漙，稍稍明河偏。
孤光耿自照，靜極忻所便。
身世兩悠然，吾其遂飛仙。
滑石
作者：張孝祥
朝代：宋

重來滑石鋪，爲愛碧泉鳴。
古甃苔花澀，虛簷桂月明。
喬林通夜氣，密竹動秋聲。
客裏清凉地，悠然一振纓。
滿江紅
作者：張孝祥
朝代：宋

千古淒涼，興亡事、但悲陳跡。凝望眼、吳波不動，楚山叢碧。巴滇綠駿追風遠，武昌雲旆連江赤。笑老奸、遺臭到如今，留空壁。邊書靜，烽煙息。通軺傳，銷鋒鏑。仰太平天子，坐收長策。蹙踏揚州開帝裡，渡江天馬龍為匹。看東南、佳氣鬱蔥蔥，傳千億。
滿江紅
作者：張孝祥
朝代：宋

秋滿漓源，瘴雲淨、曉山如簇。動遠思、空江小艇，高丘喬木。策策西風雙鬢底，暉暉斜日朱欄曲。試側身、回首望京華，迷南北。思歸夢，天邊鵠。遊宦事，蕉中鹿。想一年好處，砌紅堆綠。羅帕分柑霜落齒，冰磐剝芡珠盈掬。倩春纖、縷鱠搗香齏，新篘熟。
漁家傲
作者：張孝祥
朝代：宋

紅白蓮房生一處。雪肌霞豔難為喻。當是神仙來紫府。雙稟賦。人間相見猶相妒。清雨輕煙凝態度。風標公子來幽鷺。欲遣微波傳尺素。歌曲誤。醉中自有周郎顧。
漪瀾堂
作者：張孝祥
朝代：宋

水漫春洲到處通，檣竿無數插空濛。
主人只愛堂前木，不放廬山入眼中。
炎關
作者：張孝祥
朝代：宋

驅馬度炎關，身經瘴野還。
稍餘衣带水，已盡劍鋩山。
海月隨人遠，湘雲似我閑。
不須占紫氣，游戲且人間。
煙雨觀
作者：張孝祥
朝代：宋

七澤闌干外，茲游亦壯哉。
主人何處去，猶未賦歸來。
燕歸梁
作者：張孝祥
朝代：宋

風柳搖絲花纏枝。滿目韶輝。離鴻過盡百勞飛。都不似、燕來歸。舊來王謝堂前地，情分獨依依。畫梁雕拱啟朱扉。看雙舞、羽人衣。
玉淵
作者：張孝祥
朝代：宋

靈源直上與天通，借路來從五老峯。
試向欄干敲拄杖，爲君喚起玉淵龍。
玉淵亭
作者：張孝祥
朝代：宋

夜投寶覺寺，徑上玉淵亭。
峽束千崖水，天分一段星。
神光行熠燿，空翠矗青冥。
雄觀兼幽趣，悠然寄獨醒。
王弱翁與余相遇漢口賦古意贈別
作者：張孝祥
朝代：宋

我船行荆江，厭此江水渾。
北風知人意，引著清漢濱。
漢濱有佳人，心與漢水白。
涉江弄秋葉，喚客踏明月。
明月永相望，佳人不可忘。
期君以千年，珮我明珠璫。
王龜齡賦喜雨諸賢畢和某客行半月未嘗晴也故於末章云·其一
作者：張孝祥
朝代：宋

久旱一雨足，高低水平分。
老農爾何知，史君甚艱勤。
史君家鴈山，出作無心雲。
四海方立槁，須君來救焚。
王龜齡賦喜雨諸賢畢和某客行半月未嘗晴也故於末章云·其二
作者：張孝祥
朝代：宋

客行苦淫潦，道路渺不分。
十步九掀淖，眷言僕夫勤。
昔旱欲訟風，今雨當誅雲。
我已寫綠章，擬向清夜焚。
王龜齡遣妓送酒賜詩走筆爲謝
作者：張孝祥
朝代：宋

不復襄王夢裏雲，紛紛縞袂與青裙。
鳴鞭枉送齋中釀，病徹杯觴欠薄醺。
琵琶亭·其一
作者：張孝祥
朝代：宋

江州司馬舊知音，流落江湖感更深。
萬里故人明月夜，琵琶不作亦沾襟。
琵琶亭·其二
作者：張孝祥
朝代：宋

潯陽江上琵琶月，彭澤門前楊柳風。
兩賢抵許不相似，哀樂雖殊吾意同。
瑞鷓鴣
作者：張孝祥
朝代：宋

香佩潛分紫繡囊。野塘波急折鴛鴦。春風灞岸空回首，落日西陵更斷腸。雪下哦詩憐謝女，花間為令勝潘郎。從今千里同明月，再約圜時拜夜香。
生查子
作者：張孝祥
朝代：宋

遠山眉黛橫，媚柳開青眼。樓閣斷霞明，簾幕春寒淺。杯延玉漏遲，燭怕金刀剪。明月忽飛來，花影和簾卷。
用韻簡天童應庵
作者：張孝祥
朝代：宋

敬亭松竹古藂林，二老風流舊賞音。
樓閣長開太平象，鐘魚能洗祖師心。
別來黄鵠還千里，盟在白鷗當再尋。
却憶西堂大言客，只今高坐海雲深。
留題彭澤故縣修真觀
作者：張孝祥
朝代：宋

五月問修途，今日一百里。
莫投彭澤縣，愧此邑中士。
古觀官道傍，借榻暫少憩。
折腰向道士，乞我五斗米。
聊爲奴僕飯，明日更早起。
畫堂春
作者：張孝祥
朝代：宋

蟠桃一熟九千年。仙家春色無邊。書堂日暖卷非煙。晝永風妍。看取蔬封湯沐，何妨頻棹觥船。方瞳綠髮對儒仙。歲歲尊前。